Nu Kae Wòfia Be ‘Nàbu Fofowò Kple Dawò’?\nGBE BUBU Afrikaans Albanian Amharic Arabic Arabic (Lebanon) Armenian Azerbaijani Bislama Bulgarian Catalan Cebuano Chichewa Chile Tokunɔgbe China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) China Tokunɔgbe Chinagbe (Wu Shanghai) Chinese (Sichuanese) Chitonga Chitonga (Malawi) Chitumbuka Croatian Czech Danish Dutch Efik Estonian Eŋlisi Eʋegbe Faroese Fijian Finnish Fon Franse Georgian German Greek Gun Haitian Creole Hausa Hebrew Hiligaynon Hindi Hindi (Roman) Hungarian Iban Icelandic Igbo Iloko Indonesian Isoko Italian Japanese Kazakh Kazakh (Arabic) Kikuyu Kiluba Kinyarwanda Kirghiz Kirundi Korean Kurdish Kurmanji (Caucasus) Kurdish Kurmanji (Cyrillic) Kwanyama Lingala Lithuanian Luvale Macedonian Malagasy Malay Malayalam Mambwe-Lungu Moore Myanmar Ndebele (Zimbabwe) Norwegian Nyaneka Nzema Oromo Pangasinan Papiamento (Curaçao) Polish Portuguese Portuguese (Portugal) Quechua (Cuzco) Romanian Romany (Macedonia) Romany (Macedonia) Cyrillic Russian Réunion Creole Sepedi Serbian Serbian (Roman) Sesotho (South Africa) Setswana Shona Sinhala Slovak Slovenian Spanish Sunda Swahili Swedish Tagalog Tamil Tatar Telugu Tetun Dili Thai Tigrinya Tiv Tsonga Turkish Turkmen Tzotzil Ukrainian Urdu Urhobo Uzbek Uzbek (Roman) Valencian Venda Vietnamese Welsh Xhosa Yoruba Zulu\nSedede si nye “bu fofowò kple dawò” dze le Biblia me zi geɖe. (2 Mose 20:12; 5 Mose 5:16; Mateo 15:4; Efesotɔwo 6:2, 3) Esia wɔwɔ lɔ nuwɔna vevi ene ɖe eme.\nKpɔ ŋudzedze ɖe wo ŋu. Ne èdaa akpe na dziwòlawo ɖe nu siwo katã wowɔ na wò ta la, efia be èdea bubu wo ŋu. Àte ŋu aɖee afia be yekpɔa ŋudzedze ɖe wo ŋu ne èdea asixɔxɔ woƒe mɔfiafia ŋu. (Lododowo 7:1, 2; 23:26) Biblia de dzi ƒo na wò be nàbu dziwòlawo be wonye yeƒe ‘atsyɔ,’ si fia be wòanye dada na wò be wonye ye dzilawo.—Lododowo 17:6.\nDe bubu ɖoƒe si wole ŋu. Ne èɖoa to dziwòlawo hedea bubu ɖoƒe si Mawu na wo ŋu, vevietɔ esi nenye ɖevi la, efia be èdea bubu wo ŋu. Kolosetɔwo 3:20 gblɔ na ɖeviwo be: “Miɖo to mia dzilawo le nu sia nu me, elabena esia dzea Aƒetɔ la ŋu nyuie.” Yesu gɔ̃ hã ɖo to edzilawo esime wònye ɖevi.—Luka 2:51.\nWɔ nu ɖe wo ŋu bubutɔe. (3 Mose 19:3; Hebritɔwo 12:9) Zi geɖea, esia fia nya siwo nègblɔna ɖe wo ŋu kple ale si nègblɔa woe. Ele eme be dzila aɖewo ƒe nuwɔna nana wòsesẽna be woade bubu wo ŋu ya. Ke hã ɖeviwo ate ŋu ade bubu wo dzilawo ŋu ne woƒo asa na nuƒoƒo kple nuwɔwɔ ɖe wo ŋu amemabumabutɔe. (Lododowo 30:17) Biblia fia mí be nu vɔ̃ gãe wònye be ɖevi nadzu edzilawo.—Mateo 15:4.\nKpɔ woƒe nuhiahiãwo gbɔ. Ne dziwòlawo va tsi la, woate ŋu ahiã kpekpeɖeŋu ŋutɔŋutɔwo. Àte ŋu aɖee afia be yedea bubu wo ŋu ne èwɔ wò ŋutete ɖe sia ɖe kpɔ woƒe nuhiahiãwo gbɔ na wo. (1 Timoteo 5:4, 8) Le kpɔɖeŋu me, do ŋgɔ teti hafi Yesu naku la, ewɔ ɖoɖo ɖe nɔa dzi kpɔkpɔ ŋu.—Yohanes 19:25-27.\nSusu totro siwo le amewo si ku ɖe bubudede ame fofo kple dadaa ŋu\nSusu totro: Be nàbu fofowò kple dawò la, ele be nàɖe mɔ woaɖo nu na wo le wò srɔ̃ɖeɖe me.\nNyateƒea: Biblia fia mí be ƒomedodo si le atsu kple asi dome la le vevie na wo wu ƒomekadodo ɖe sia ɖe. Mose Ƒe Agbalẽ Gbãtɔ 2:24 gblɔ be: “Ŋutsu agblẽ fofoa kple dadaa ɖi, eye wòaku ɖe srɔ̃a ŋu.” (Mateo 19:4, 5) Enye nyateƒe be ame siwo ɖe srɔ̃ la dzilawo alo wo towo kple wo lɔ̃xowo ƒe aɖaŋuɖoɖo ate ŋu aɖe na wo. (Lododowo 23:22) Ke hã, gome le srɔ̃tɔwo si be woaɖo seɖoƒe na woƒe ƒometɔwo tso ale si woanɔ nu dem woƒe nyawo me ŋu.—Mateo 19:6.\nSusu totro: Ŋusẽ si le fofowò kple dawò si la ƒo ŋusẽwo katã ta.\nNyateƒea: Togbɔ be Mawu na ŋusẽ dzilawo le ƒomea me hã la, seɖoƒe li na amegbetɔ ɖe sia ɖe ƒe ŋusẽ—Mawu ƒe ŋusẽ ƒo amegbetɔwo tɔ ta. Le kpɔɖeŋu me, esi ʋɔnudrɔ̃ƒe kɔkɔ ɖe gbe na Yesu ƒe nusrɔ̃lawo be woagbe toɖoɖo Mawu la, wogblɔ be: “Ele be míaɖo to Mawu abe dziɖula ene wu amewo.” (Dɔwɔwɔwo 5:27-29) Nenema kee ɖeviwo ɖoa to wo dzilawo “le Aƒetɔ la me,” si fia be woɖoa to wo dzilawo le nu siwo katã metsi tre ɖe Mawu ƒe se ŋu o la me.—Efesotɔwo 6:1.\nSusu totro: Be nàbu fofowò kple dawò bia be wò subɔsubɔ dzixɔsewo nawɔ ɖeka kple wo tɔ.\nNyateƒea: Biblia de dzi ƒo na mí be míado nu siwo fiam wole mí la kpɔ be wonye nyateƒe hã. (Dɔwɔwɔwo 17:11; 1 Yohanes 4:1) Ate ŋu ava dzɔ be ame si wɔ esia natia subɔsubɔ si to vovo na edzilawo tɔ. Biblia ƒo nu tso Mawu subɔla wɔnuteƒe aɖewo siwo menɔ wo dzilawo ƒe subɔsubɔ me o ŋu; wo dometɔ aɖewo nye Abraham, Rut kple apostolo Paulo.—Yosua 24:2, 14, 15; Rut 1:15, 16; Galatiatɔwo 1:14-16, 22-24.\nSusu totro: Be nàbu fofowò kple dawò bia be nàkpɔ gome le tɔgbui kukuwo subɔsubɔ ƒe kɔnuwo me.\nNyateƒea: Biblia gblɔ be: “Yehowa wò Mawue nàde ta agu na, eye eya ɖeka koe nàsubɔ.” (Luka 4:8) Ame si subɔa tɔgbui kukuwo ƒe nu medzea Mawu ŋu o. Gawu la, Biblia fia nu be “kukuawo meganya naneke kura o.” Womekpɔa bubu si dem wole wo ŋu la o; eye womate ŋu akpe ɖe agbagbeawo ŋu loo alo awɔ nu vevi wo o.—Nyagblɔla 9:5, 10; Yesaya 8:19.\nƉoe Ɖe Amewo Ɖoe Ɖe Amewo Nu Kae Wòfia Be ‘Nàbu Fofowò Kple Dawò’?


1 Petro 5 | Biblia Le Internet Dzi | Xexe Yeye Gɔmeɖeɖe (1984)\n5 Eya ta mele nuxlɔ̃ame sia nam hamemetsitsi siwo le mia dome, elabena nye ŋutɔ hã hamemetsitsi ye menye abe woawo ke ene, eye menye Kristo la ƒe fukpekpewo teƒe kpɔla, kple gomekpɔla le ŋutikɔkɔe si woaɖe afia la kura gɔ̃ hã me, ɛ̃, mele nu xlɔ̃m be: 2 Mikplɔ Mawu ƒe alẽha si le miaƒe dzikpɔkpɔ te la, menye le dzizizi ta o, ke boŋ kple lɔlɔ̃nu faa; eye menye le viɖe ƒoɖi didi ta hã o, ke boŋ kple didi vevi; 3 menye abe ame siwo ɖua aƒetɔ ɖe ame siwo nye Mawu ƒe domenyinu la dzi ene o, ke boŋ abe ame siwo zua kpɔɖeŋu na alẽha la ene. 4 Eye ne wova ɖe alẽkplɔla gã la fia la, miaxɔ ŋutikɔkɔe ƒe fiakuku magblẽmagblẽ la. 5 Nenema kee mi ɖekakpuiwo hã, mibɔbɔ mia ɖokui ɖe ame tsitsiwo te. Ke mi katã mitsɔ ɖokuibɔbɔ bla ali dzi le nuwɔwɔ kple mia nɔewo me, elabena Mawu tsia tsitre ɖe ɖokuidoɖedzilawo ŋu, gake evea ɖokuibɔbɔlawo nu. 6 Eya ta mibɔbɔ mia ɖokui ɖe Mawu ƒe asi sesẽ la te, bene wòado mi ɖe dzi le ɣeyiɣi si sɔ la dzi; 7 esime miedro miaƒe dzimaɖitsitsiwo katã ɖe eyama dzi, elabena eléa be na mi. 8 Minɔ mo xexi, minɔ ŋudzɔ. Miaƒe adikãtɔ, Abosam, le tsatsam abe dzata, si le gbe ɖem ene, eye wòle ame dim be yeami. 9 Gake mitsi tsitre ɖe eŋu, minɔ te sesĩe le xɔse me, esi mienyae be nu siawo, siwo nye fukpekpewo, ke hemee wole le nɔviwo ƒe habɔbɔ blibo si le xexea me la dzi vam ta. 10 Gake ne miekpe fu hena ɣeyiɣi vi aɖe vɔ la, amenuvevewo katã ƒe Mawu, ame si yɔ mi va eƒe ŋutikɔkɔe mavɔ la gbɔ le Kristo me la, ŋutɔ ana miawu miaƒe hehexɔxɔa nu, ana miali ke, ana miasẽ ŋu. 11 Eya tɔ nanye ŋusẽ gã yi mavɔmavɔ me. Amen. 12 Meŋlɔ nya ʋɛ siawo ɖo ɖe mi to Silvano, ame si mebuna nɔviŋutsu nyateƒetɔ la dzi, bene made dzi ƒo na mi ahaɖi ɖase na mi vevie be, esiae nye Mawu ƒe amenuveve vavãtɔ la; minɔ tsitre sesĩe ɖe eme. 13 Ame si le Babilon, si nye ame tiatia abe miawo ke ene la, ɖo eƒe gbedonamewo ɖe mi, nenema kee nye vinye Marko hã. 14 Mitsɔ lɔlɔ̃nugbugbɔ do gbe na mia nɔewo. Ŋutifafa nanɔ anyi kple mi ame siwo katã le ƒomedodo me kple Kristo la.


AME siwo wu miliɔn ade le dukɔ 235 me te ŋu ƒoa nu kple dzideƒo abe alesi Biblia de dzi ƒo na míi ene. Kristotɔwo ƒe Hela Ŋɔŋlɔawo gblɔ nu ƒoƒo dzideƒotɔe ŋu nya zi geɖe. (Filipitɔwo 1:20; Timoteo I, 3:13; Hebritɔwo 3:6; Yohanes I, 3:21) Nukae wòfia be woaƒo nu kple dzideƒo? Nukae akpe ɖe mía ŋu míaƒo nu kple dzideƒo? Go kawo mee míate ŋu aƒo nu dzideƒotɔe le?\nVine’s Expository Dictionary of Old and New Testament Words gblɔ be Helagbe me nya si gɔme woɖe be ‘woaƒo nu kple dzideƒo’ fia be “woaƒo nu faa, menye afã kple afã o, . . . nu ƒoƒo vɔvɔ̃manɔmetɔe; efia kakaɖedzi, dzinɔameƒo kple dzideƒo, menye le nuƒoƒo me kokoko o.” Ke hã, mele be míabu nu ƒoƒo faa dzideƒotɔe be efia nu ƒoƒo ko ameŋumabumabutɔe o. Biblia gblɔ be: “Mina amenuveve kple dze nanɔ miaƒe nya me ɖaasi.” (Kolosetɔwo 4:6) Nuƒoƒo dzideƒotɔe fia be míaɖɔ ŋu ɖo le nuƒoƒo me, gake míaɖe mɔ nɔnɔme madeamedziwo alo amegbetɔvɔvɔ̃ nana míado kpo nu ƒoƒo o.\nDzɔdzɔmenunanae nuƒoƒo dzideƒotɔe nyea? Bu nya si apostolo Paulo ŋlɔ ɖo ɖe Kristotɔ siwo nɔ Efeso la ŋu kpɔ. Egblɔ be: “Nye amesi nye ame kɔkɔewo katã dome suetɔ la, wotsɔ amenuveve sia na, bene magblɔ Kristo ƒe kesinɔnu, si mele nyanya tsitotsito o la afia.” Paulo gblɔ kpee be ‘míekpɔ dzideƒo sia kple tete ɖe Yesu Kristo ŋu kakaɖedzitɔe to eyama dzixɔxɔse me.’ (Efesotɔwo 3:8-12) Menye dzɔdzɔmenue nuƒoƒo dzideƒotɔe nye o, ke boŋ enye nusi sua mía si le ƒomedodo si le mía kple Yehowa Mawu dome, to Yesu Kristo dzi xɔxɔ se me ta. Mina míakpɔ nusi akpe ɖe mía ŋu nuƒoƒo faa ƒe ŋutete sia nasu mía si kple alesi míate ŋu awɔ eŋudɔ le gbeƒãɖeɖe, nufiafia kple gbedodoɖa mee ɖa.\nNukae Kpena Ðe Mía Ŋu Míeɖea Gbeƒã Kple Dzideƒo?\nYesu Kristoe ɖo kpɔɖeŋu gãtɔ kekeake le nu ƒoƒo dzideƒotɔe me. Dzo si nɔ eyama me na wòzã mɔnukpɔkpɔ ɖesiaɖe tsɔ ɖe gbeƒã nyanyuia na amewo. Ne ele ɖiɖim ɖe eme, le nu ɖum le ame aɖe ƒeme, alo le mɔ dzi kura gɔ̃ hã la, ezãa mɔnukpɔkpɔ ɖesiaɖe tsɔ ƒoa nu tso Mawu ƒe Fiaɖuƒea ŋu na amewo. Fewuɖuɖu loo alo tsitretsiɖeŋu medo vɔvɔ̃ na Yesu wòdo kpo nu ƒoƒo kpɔ o. Ke boŋ eklo nu le subɔsubɔhakplɔla siwo nɔ anyi le eŋɔli la ƒe alakpanuwɔnawo dzi dzinɔameƒotɔe. (Mateo 23:13-36) Esime wolé Yesu henɔ ʋɔnu drɔ̃mee kura gɔ̃ hã la, eƒo nu vɔvɔ̃manɔmetɔe.—Yohanes 18:6, 19, 20, 37.\nYesu ƒe apostolowo hã ƒo nu dzideƒotɔe nenema ke. Le ƒe 33 M.Ŋ. ƒe Pentekoste-ŋkekea dzi la, Petro ƒo nu na ame siwo wu 3,000 la dzideƒotɔe. Nusi wɔ nukue nye be ɣeyiɣi kpui aɖe do ŋgɔ na ema la, evɔ̃ esi nyɔnu subɔvi aɖe gblɔ be yedze sii. (Marko 14:66-71; Dɔwɔwɔwo 2:14, 29, 41) Esi wokplɔ Petro kple Yohanes yi subɔsubɔhakplɔlawo ŋkume la, womeɖe mɔ vɔvɔ̃ ɖu wo dzi o. Womehe ɖe megbe o, ke boŋ woɖi ɖase tso Yesu Kristo si wofɔ ɖe tsitre la ŋu dzinɔameƒotɔe. Le nyateƒe me la, Petro kple Yohanes ƒe nuƒoƒo dzinɔameƒotɔe siae na subɔsubɔhakplɔlawo va de dzesii be wonɔ Yesu ŋu kpɔ. (Dɔwɔwɔwo 4:5-13) Nukae kpe ɖe wo ŋu wote ŋu ƒo nu dzideƒotɔe nenema?\nYesu do ŋugbe na eƒe apostoloawo be: “Ne wode mi asi la, migaɖe fu na mia ɖokui be, aleke alo nuka gblɔ ge miala o; elabena le nenem gaƒoƒo ma me la woana nusi ke gblɔ ge miala la mi. Elabena menye miawoe nye amesiwo le nu ƒom o; ke boŋ mia Fofo ƒe gbɔgbɔ lae nye amesi le nu ƒom le mia me.” (Mateo 10:19, 20) Gbɔgbɔ kɔkɔea kpe ɖe Petro kple ame bubuwo ŋu woɖu vɔvɔ̃ dzi eye ŋu mekpe wo o, si wɔe be wote ŋu ƒo nu faa nenema. Gbɔgbɔ sẽŋu ma ate ŋu akpe ɖe míawo hã ŋu nenema ke.\nHekpe ɖe eŋu la, Yesu de dɔ asi na eyomedzelawo be woawɔ nusrɔ̃lawo. Ema sɔ, elabena eyae wotsɔ “ŋusẽ katã, si le dziƒo kple anyigba dzi la, de asi” na. Eye ‘eli kpli wo’ hã. (Mateo 28:18-20) Nyanya be Yesu le megbe na yewo na dzi ɖo nusrɔ̃la gbãtɔwo ƒo esi wokplɔ wo yi dziɖula siwo ɖoe be yewoaxe mɔ na woƒe gbeƒãɖeɖedɔa la ŋkume. (Dɔwɔwɔwo 4:18-20; 5:28, 29) Ema nyanya akpe ɖe míawo hã ŋu nenema ke.\nPaulo gagblɔ be susu bubu aɖe si tae “míewɔa dzideƒo geɖe ŋuti dɔ le nuƒoƒo me” ye nye mɔkpɔkpɔ si le mía si. (Korintotɔwo II, 3:12; Filipitɔwo 1:20) Esi wònye mɔkpɔkpɔgbedasi si nɔ Kristotɔwo si la nyo ale gbegbe ta la, womate ŋu amia nu ɖe edzi agbe egbɔgblɔ na amewo o. Le nyateƒe me la, mɔkpɔkpɔ si le mía si hã nye susu aɖe si ta míeƒoa nu kple dzideƒo ɖo.—Hebritɔwo 3:6.\nGbeƒã Ðeɖe Dzinɔameƒotɔe\nAleke míate ŋu aɖe gbeƒã kple dzideƒo ne míele nɔnɔme siwo ate ŋu ado vɔvɔ̃ na mí me kura gɔ̃ hã? Bu apostolo Paulo ƒe kpɔɖeŋua ŋu kpɔ. Esi wònɔ game le Roma la, ebia haxɔsetɔwo be woado gbe ɖa ɖe ye ta be ‘ne yeke nu la, woatsɔ nya na ye, bene yeakpɔ dzideƒo ana woanya nyanyui la ƒe nya ɣaɣla’ la. (Efesotɔwo 6:19, 20) Ðe woɖo gbedodoɖa mawo ŋua? Ẽ! Esi Paulo gakpɔtɔ nɔ game la, eyi edzi nɔ “mawufiaɖuƒe la ƒe gbeƒã ɖem . . . kple dzideƒo ŋutɔ, eye ame aɖeke mexea mɔ nɛ o.”—Dɔwɔwɔwo 28:30, 31.\nAte ŋu asesẽ na mí be míawɔ mɔnukpɔkpɔ siwo aʋu ɖi na mí be míaɖi ɖase le dɔ me, le suku, alo ne míele mɔ zɔm la ŋudɔ. Ŋukpe, vɔvɔ̃ ɖe alesi amewo awɔ nui ta, alo makamaka ɖe mía ɖokui dzi ate ŋu ana míado kpo ɖaseɖiɖi. Apostolo Paulo ɖo kpɔɖeŋu nyui aɖe ɖi le go sia me. Eŋlɔ be: “Míekpɔ dzideƒo le mía Mawu me hegblɔ eƒe nyanyui la fia mi le ʋiʋli geɖe me.” (Tesalonikatɔwo I, 2:2) Esi Paulo ɖo ŋu ɖe Yehowa ŋu ta la, ete ŋu wɔ nusi mate ŋu awɔ le eya ŋutɔ ƒe ŋusẽ me hafi o la.\nGbedodoɖa kpe ɖe nyɔnu aɖe si ŋkɔe nye Sherry ŋu wòlé dzi ɖe ƒo esi mɔnukpɔkpɔ aɖe ʋu ɖi nɛ be wòaɖi vomeɖase. Esi wònɔ srɔ̃a lalam le afi aɖe gbeɖeka la, ekpɔ nyɔnu aɖe hã wònɔ ame aɖe lalam. Sherry gblɔ be: “Vɔvɔ̃ na gbɔgblɔ bu ɖem, eyata medo gbe ɖa na Yehowa be wòana dzi naɖo ƒonye.” Esi Sherry nɔ tetem ɖe nyɔnua ŋu la, Baptist-nunɔla aɖe va do. Sherry menɔ mɔ kpɔm be yeado go subɔsubɔhakplɔla aɖe le afima o. Ke hã, egado gbe ɖa ake, si na wòte ŋu ɖi ɖase na nyɔnua. Enae agbalẽ, eye wòwɔ ɖoɖo be yeatrɔ ava egbɔ. Ne míezãa mɔnukpɔkpɔwo tsɔ ɖia ɖasee la, míate ŋu aka ɖe edzi be Yehowa akpe ɖe mía ŋu míaƒo nu kple dzideƒo ne míeɖo ŋu ɖe eŋu.\nNe Míele Nu Fiam\nNuƒoƒo dzideƒotɔe hiã vevie hafi míate ŋu afia nu. Biblia gblɔ tso “amesiwo subɔna nyuie” le hamea me la ŋu be: “Wowɔa nɔƒe nyui na wo ɖokui, eye wokpɔa dzideƒo geɖe le xɔse, si le Kristo Yesu me la me.” (Timoteo I, 3:13) Esi woa ŋutɔwo tsɔa nusiwo wofiana dea dɔwɔwɔ me tae wote ŋu ƒoa nu dzideƒotɔe ɖo. Ewɔwɔ alea kpɔa hamea ta hedoa ŋusẽe.\nNe míete ŋu ƒoa nu dzideƒotɔe alea la, míaƒe aɖaŋuɖoɖowo wɔa dɔ wu, eye amewo hã lɔ̃a exɔxɔ wu. Ne nufiala meɖoa kpɔɖeŋu nyui o la, nyaselaawo mewɔa eƒe aɖaŋuɖoɖowo dzi o. Gake ne wonya be nufialaa ŋutɔ tsɔa nusiwo wòfiana dea dɔwɔwɔ me la, edea dzi ƒo na woawo hã be woawɔ edzi. Nu ƒoƒo dzideƒotɔe alea wɔnɛ be amesiwo dze le gbɔgbɔ me la te ŋu ‘ɖɔa wo nɔviwo’ ɖo hafi kuxi aɖe va doa gã ɖe edzi. (Galatiatɔwo 6:1) Gake amesi meɖoa kpɔɖeŋu nyui o la mete ŋu ɖoa aɖaŋu tututu o, elabena enyae be yemedze aɖo aɖaŋu tso nya mawo tɔgbe ŋu o. Ne míeɖo aɖaŋu si hiã la kaba o la, ate ŋu agblẽ nu geɖe.\nGake nu ƒoƒo dzideƒotɔe mefia be míanɔ nya hem ɖe amewo ŋu, ate tɔ ɖe nya dzi, alo alé nya ɖeka me ɖe asi kpaɖii o. Paulo xlɔ̃ nu Filemon “le lɔlɔ̃ ta.” (Filemon 8, 9) Eye edze ƒã be Filemon wɔ ɖe apostoloa ƒe aɖaŋuɖoɖoa dzi. Nyateƒee, lɔlɔ̃e wòle be wòaʋã hamemetsitsiwo le aɖaŋu ɖesiaɖe ɖoɖo me!\nEdze ƒã be menye aɖaŋuɖoɖo me koe nuƒoƒo dzideƒotɔe hiã le o. Ehiã le nu bubuwo hã me. Paulo ŋlɔ na Korinto-hamea be: “Dzideƒo geɖe le asinye le mia ŋuti, meƒo adegbe geɖe hã le mia ŋuti.” (Korintotɔwo II, 7:4) Paulo mehena ɖe megbe le nɔviawo kafukafu me ne wodze nɛ o. Togbɔ be enya haxɔsetɔwo ƒe gbɔdzɔgbɔdzɔwo hã la, lɔlɔ̃ ʋãe wòde dzesi woƒe nɔnɔme nyuiwo hã. Nenema kee ne hamemetsitsiwo kafua wo nɔviŋutsuwo kple nɔvinyɔnuwo faa hedea dzi ƒo na wo la, ŋusẽ ɖoa Kristo-hame si li egbea ŋu.\nHafi Kristotɔwo nate ŋu afia nu nyuie la, ele be woanye amesiwo ƒoa nu dzideƒotɔe. Sherry si ŋu nya míegblɔ va yi, la di be yeade dzi ƒo na ye viwo be woaɖi ɖase le suku. Elɔ̃ ɖe edzi be: “Togbɔ be nyateƒea mee wonyim le hã la, nye ŋutɔ nyemete ŋu ɖi ɖase le suku ale o. Eye fifia gɔ̃ hã la, ƒã hafi meɖia vomeɖase. Eyata mebiaa ɖokuinye be, ‘Kpɔɖeŋu ka ɖomee mele na vinyewo?’” Esia ʋã Sherry wòdze agbagba geɖe wu le vomeɖase ɖiɖi me.\nẼ, amewo kpɔa nusiwo míewɔna eye ne míewɔa nusi mía ŋutɔwo míegblɔna o la, wonyana. Eyata mina míadze agbagba ana míaƒe nuwɔnawo nasɔ kple nya siwo míegblɔna elabena esia ate ŋu ana míaƒo nu dzideƒotɔe.\nNe Míele Gbe Dom Ða\nEhiã be míaƒo nu faa vevietɔ ne míele gbe dom ɖa na Yehowa. Ne míaƒe dzi me kɔ la, míate ŋu aƒo nu na Yehowa faa, elabena míeka ɖe edzi be eɖoa to míaƒe gbedodoɖawo eye be aɖo wo ŋu. Esia wɔnɛ be ƒomedodo kplikplikpli si me dzidzɔ le va nɔa mía kple mía Fofo si le dziƒo la dome. Mele be míagbe tete ɖe Yehowa ŋu gbeɖe le esi míesusui be míeɖi naneke le eŋku me o ta o. Ke ne nuvɔ̃, alo dzitsinya ƒe fuɖename le vodada aɖe si míewɔ ta, na míete ŋu gblɔa míaƒe dzimenyawo faa o ya ɖe? Ðe dzi agate ŋu anɔ mía ƒo be míate ɖe xexeame katã ƒe Dziɖulagã la ŋua?\nÐoƒe kɔkɔ si Yesu le abe Nunɔlagã ene la na mí susu bubu si ta míaka ɖe edzi be Mawu ase míaƒe gbedodoɖawo ɖo. Míexlẽ le Hebritɔwo 4:15, 16 be: “Menye nunɔlagã, si mate ŋu anya míaƒe gbɔdzɔgbɔdzɔwo na mí o lae le mía si o, ke boŋ enye amesi wote kpɔ le nuwo katã me, abe míawo ke ene, negbe nuvɔ̃ koe mele eŋu o. Eyata minɛ míatsɔ dzideƒo ate va eƒe amenuvevezikpui la gbɔ, bene míaƒe asi nasu nublanuikpɔkpɔ dzi, eye míakpɔ amenuveve hena mía xɔxɔ le hiahiãgbe.” Vi siawoe Yesu ƒe ku kple eƒe Nunɔlagã nyenye ɖena.\nNe míedzea agbagba vevie be míaɖo to Yehowa la, ekema míate ŋu aka ɖe edzi be aɖo míaƒe gbedodoɖawo ŋu. Apostolo Yohanes ŋlɔ be: “Lɔlɔ̃tɔwo, ne míaƒe dzi mebu fɔ mí o la, ekema dzideƒo le mía si le Mawu ƒe ŋku me, eye nusianu, si míebiae la, míaxɔe atso esi me; elabena míeléa eƒe seawo me ɖe asi, eye míewɔa nusiwo dzea eŋu.”—Yohanes I, 3:21, 22.\nNe míete ŋu tena ɖe Yehowa ŋu le gbedodoɖa me faa la, ekema míate ŋu agblɔ nya sia nya nɛ. Nuka kee ɖale vɔvɔ̃ dom na mí o, dzimaɖitsitsi, dzodzodzoetsitsi, alo kuxi kawoe ɖale mía dzi o, míate ŋu agblɔ wo katã na Yehowa ahaka ɖe edzi be magbe to ɖoɖo gbe siwo míedona ɖa tso dzi me la gbeɖe o. Ne míewɔ nuvɔ̃ gãwo kura gɔ̃ hã la, ne míenya trɔ dzime vavã ko la, mele be fɔbuameɖokui nana míado kpo gbe dodo ɖa o.\nAmenuveve nunana xɔasi aɖee nuƒoƒo dzideƒotɔe nye vavã. Ate ŋu ana míakafu Mawu le míaƒe gbeƒãɖeɖe kple nufiafia dɔa me, eye ana míate ɖe eŋu geɖe wu to gbedodoɖa me. Migana ‘míatsɔ míaƒe dzideƒo, si teƒeɖoɖofetu gã li na la, ƒu gbe o’—fetu gã mae nye agbe mavɔ.—Hebritɔwo 10:35.\nApostolo Paulo ƒo nu dzideƒotɔe\nNuƒoƒo dzideƒotɔe hiã hafi míate ŋu afia nu nyuie\nEhiã be míaƒo nu faa ne míele gbe dom ɖa\nƉoe Ɖe Amewo Ɖoe Ɖe Amewo Ðe Nète Ŋu ‘Ƒoa Nu Kple Dzideƒoa’?\nw06 5/15 axa 13-16


1 Mose 22 | Biblia Le Internet Dzi | Xexe Yeye Gɔmeɖeɖe\nWogblɔ na Abraham be wòatsɔ Isak asa vɔe (1-19)\nWoayra dukɔwo to Abraham ƒe dzidzimevi dzi (15-18)\nRebeka ƒe ƒome (20-24)\n22 Le nu siawo megbe la, Mawu vavã la do Abraham kpɔ.+ Eyɔe be: “Abraham!” Eye wòtɔ be: “Nyee nye esi!” 2 Egblɔ be: “Meɖe kuku, kplɔ viwò, wò tenuvi Isak,+ si nèlɔ̃ vevie la,+ nàyi Moriya-nyigba dzi,+ eye nàtsɔe asa numevɔ le afi ma le toawo dometɔ ɖeka si mafia wò la dzi.” 3 Eya ta Abraham fɔ ŋdi kanya, bla akpa na eƒe tedzi, eye wòkplɔ eƒe subɔvi eve kple via Isak kpe ɖe eɖokui ŋu. Edze nake ɖe numevɔsa la ŋu, eye wòtso hedze mɔ yi teƒe si Mawu vavã la fiae la. 4 Esi Abraham fɔ mo dzi le ŋkeke etɔ̃a gbe la, ekpɔ teƒe la le adzɔge ɖaa. 5 Eye Abraham gblɔ na eƒe subɔviawo be: “Minɔ afi sia kple tedzi la, ke nye kple ɖevi la míayi ŋgɔ vie aɖade ta agu atrɔ ava mia gbɔ.” 6 Eya ta Abraham tsɔ numevɔsa ƒe nake la ɖo ta na via Isak. Etsɔ dzo kple hɛ* ɖe asi, eye wo kple evea woyi azɔlia dzi. 7 Eye Isak yɔ fofoa Abraham be: “Fofonye!” Etɔ be: “Nyee nye esi, vinye!” Eye wòbiae be: “Dzo kple nakee nye esi, ke afi kae alẽ si míatsɔ asa numevɔae la le?” 8 Abraham ɖo eŋu be: “Vinye, Mawu ŋutɔ ana alẽ si míatsɔ asa numevɔ lae mí.”+ Ale wo ame evea wogayi mɔzɔzɔa dzi. 9 Mlɔeba wova ɖo teƒe si Mawu vavã la fiae la, eye Abraham ɖi vɔsamlekpui ɖe afi ma eye wòɖo nakea ɖe edzi. Ebla via Isak ƒe asiwo kple afɔwo eye wòtsɔe ɖo nakea dzi le vɔsamlekpuia dzi.+ 10 Eyome Abraham do asi ɖa tsɔ hɛ* la be yeawu ye via.+ 11 Ke Yehowa ƒe dɔla yɔe tso dziƒo be: “Abraham, Abraham!” Etɔ be: “Nyee nye esi!” 12 Eye wògblɔ be: “Mègaka asi ɖevi la ŋu o, eye mègawɔ nanekee o, elabena menyae azɔ be mawuvɔ̃lae nènye, elabena mète viwò, wò tenuvi lam o.”+ 13 Eye Abraham fɔ mo dzi, eye kaka wòakpɔ la, agbo aɖee nye ema si ƒe dzowo ku avekawo le eŋgɔ. Eye Abraham yi ɖalé agbo la tsɔ sa numevɔ ɖe via teƒe. 14 Eye Abraham na ŋkɔ teƒe ma be Yehowa-Yire.* Esia tae wogblɔna va se ɖe egbegbe be: “Woana le Yehowa ƒe to la dzi.”+ 15 Eye Yehowa ƒe dɔla yɔ Abraham zi evelia tso dziƒo 16 gblɔ be: “Yehowa be, ‘Metà ɖokuinye be,+ esi nèwɔ esia, be mète viwò, wò tenuvi, lam o+ ta la, 17 mayra wò godoo, eye mana wò dzidzimevi* nasɔ gbɔ abe dziƒoɣletiviwo kple ƒutake ene;+ wò dzidzimevi axɔ eƒe futɔwo ƒe duwo* woazu etɔ.+ 18 Eye anyigbadziƒomeawo katã axɔ yayra to wò dzidzimevi la dzi,+ elabena èɖo to nye gbe.’”+ 19 Emegbe Abraham trɔ va eƒe subɔviawo gbɔ; ale wotso, eye wo katã wotrɔ yi Beer-Seba;+ eye Abraham yi edzi nɔ Beer-Seba. 20 Emegbe wova ka eta na Abraham be: “Kpɔ ɖa, Milka hã dzi viwo na nɔviwò Nahor:+ 21 eƒe ŋgɔgbevie nye Uz, nɔviae nye Buz kple Kemuel, si nye Aram fofo, 22 Kesed, Hazo, Pildas, Yidlaf kple Betuel.”+ 23 Betuel dzi Rebeka.+ Ame enyi siawoe Milka dzi na Abraham nɔvi Nahor. 24 Srɔ̃a evelia, si ŋkɔe nye Reuma, hã dzi Teba, Gaham, Tahas kple Maaka nɛ.\n^ Alo, “lãwuhɛ.”\n^ Egɔmee nye, “Yehowa ana.”\n^ Alo, “agbo.”


Ðe Wò Awudodo Dea Bubu Mawu Ŋua? | Nusɔsrɔ̃\nGBE BUBU Acholi Afrikaans Albanian Amerika Tokunɔgbe Amharic Angola Tokunɔgbe Arabic Argentina Tokunɔgbe Armenian Armenian (West) Australia Tokunɔgbe Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Brazil Tokunɔgbe Britain Tokunɔgbe Bulgarian Catalan Cebuano Chichewa Chile Tokunɔgbe China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) China Tokunɔgbe Chitonga Chitonga (Malawi) Chitumbuka Chiyao Chuvash Cibemba Cinyanja Colombia Tokunɔgbe Croatian Cuba Tokunɔgbe Czech Dangme Danish Dutch Ecuador Tokunɔgbe Efik Estonian Eŋlisi Eʋegbe Fijian Finland Tokunɔgbe Finnish Fon France Tokunɔgbe Franse Ga Georgian German Germany Tokunɔgbe Greek Guarani Gujarati Gun Hausa Hebrew Hiligaynon Hindi Hungarian Ibanag Icelandic Igbo Iloko India Tokunɔgbe Indonesia Tokunɔgbe Indonesian Isoko Italian Italy Tokunɔgbe Japan Tokunɔgbe Japanese Kabiye Kannada Kikamba Kikaonde Kikuyu Kinyarwanda Kirghiz Kiribati Kirundi Korea Tokunɔgbe Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvian Lhukonzo Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mbunda Mexico Tokunɔgbe Mingrelian Mixe Mongolian Moore Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Pangasinan Papiamento (Curaçao) Paraguay Tokunɔgbe Persian Peru Tokunɔgbe Poland Tokunɔgbe Polish Portuguese Portuguese (Portugal) Punjabi Quechua (Bolivia) Romanian Runyankore Russia Tokunɔgbe Russian Samoan Sango Sepedi Serbian Serbian (Roman) Sesotho (Lesotho) Setswana Shona Sidama Silozi Sinhala Slovak Slovenian Solomon Islands Pidgin South Africa Tokunɔgbe Spain Tokunɔgbe Spanish Sranantongo Swahili Swati Swedish Tagalog Taiwan Tokunɔgbe Tajiki Tamil Tatar Telugu Tetun Dili Thai Tigrinya Tiv Tok Pisin Tsonga Turkish Turkmen Tuvaluan Twi Tzotzil Ukrainian Urdu Urhobo Uzbek Venda Venezuela Tokunɔgbe Vietnamese Waray-Waray Welsh Wolaita Xhosa Yoruba Zande Zapotec (Isthmus) Zimbabwe Tokunɔgbe Zulu\n“Miwɔ nuwo katã hena Mawu ƒe kafukafu.”—1 KOR. 10:31.\nHADZIDZI: 34, 61\nAleke Mose ƒe Sea akpe ɖe mía ŋu ne míele nya me tsom le awudodo kple dzadzraɖo ŋu?\nAleke 1 Korintotɔwo 10:31 kple Filipitɔwo 2:4 akpɔ ŋusẽ ɖe míaƒe nudodowo dzi?\nNu ka tae wòle vevie be míaɖɔ ŋu ɖo ne míele nya me tsom le ale si míado awu alo adzra ɖoe ŋu?\n1, 2. Nu ka tae Yehowa Ðasefowo doa awu ɖe nɔnɔme nyui me? (Kpɔ foto si le nyati sia ƒe gɔmedzedze.)\nESI Holandgbe me nyadzɔdzɔgbalẽ aɖe nɔ nya ta kam le sɔlemehakplɔlawo ƒe kpekpe aɖe ŋu la, egblɔ be: “Àkpɔe be hakplɔlaawo do awu ɖewoɖewoe, vevietɔ ne dzodzo li.” Egblɔ yi edzi be: “Mele alea le Yehowa Ðasefowo ƒe takpekpewo me o. . . . Ŋutsuwo kple ŋutsuviwo do kotu hebla taya, eye nyɔnuwo kple nyɔnuviwo do awu siwo didi nyuie, gake henye egbegbe ƒe atsyãwo.” Le nyateƒe me la, wokafua Yehowa Ðasefowo zi geɖe ɖe ale si ‘wodoa awu si ŋu bubu le, le ŋukpekpe kple ŋuɖɔɖo me . . . abe ale si wòdze [ame] siwo vɔ̃a Mawu la ene’ ta. (1 Tim. 2:9, 10, etenuŋɔŋlɔ) Nyɔnuwoe apostolo Paulo nɔ nu ƒom na, gake mɔfiame vevi siawo yi na ŋutsu Kristotɔwo hã.\n2 Awudodo ɖe nɔnɔme nyui me le vevie na mí Yehowa ƒe amewo kple Mawu si míesubɔna siaa. (1 Mose 3:21) Nya siwo Ŋɔŋlɔawo gblɔ tso awudodo kple dzadzraɖo ŋu na wòdze ƒãa be xexea katã ƒe Dziɖulagã la ɖo awudodo ƒe dzidzenu nyuiwo ɖi na esubɔla vavãwo. Eya ta menye awu siwo dze mía ŋu ye míado o. Ke boŋ ele be míakpɔ egbɔ be edze Aƒetɔ Dziɖulagã Yehowa ŋu.\n3. Nu kae míate ŋu asrɔ̃ tso awudodo ŋu le Se si Mawu de na Israel-viwo me?\n3 Mawu de sewo na Israel-viwo siwo kpɔ wo ta tso agbe ƒaƒã siwo dukɔ siwo ƒo xlã wo nɔna me. Sea ɖee fia be Yehowa tsri awudodo siwo menaa vovototo si le ŋutsu kple nyɔnu dome dzena nyuie o, abe awu siwo ŋu wogblɔna le egbea be wonye ŋutsuwu ganye nyɔnuwu hã ene. (Xlẽ 5 Mose 22:5.) Mawu ƒe mɔfiamewo me kɔ, ena míekpɔe be Mawu mekpɔa ŋudzedze ɖe awu siwo nana ŋutsuwo ɖia nyɔnuwo eye nyɔnuwo ɖia ŋutsuwo, alo esiwo nana wòsesẽna be woanya ne amea nye ŋutsu alo nyɔnu la ŋu o.\n4. Nu kae akpe ɖe Kristotɔ ŋu wòatso nya me nyuie le awudodo ŋu?\n4 Mɔfiame geɖewo le Mawu ƒe Nya la me siwo akpe ɖe Kristotɔ ŋu wòatso nya me nyuie le awudodo ŋu. Ele alea metsɔ le dukɔ si me wòle, eƒe dekɔnu alo yame ƒe nɔnɔme me o. Mehiã be woaŋlɔ awu ƒe atsyã siwo sɔ kple esiwo mesɔ o la katã ɖe agbalẽ me na mí o. Ke boŋ Ŋɔŋlɔawo kpena ɖe mía ŋu be míatia awu si míedi be míado. Eya ta na míadzro Biblia me mɔfiame siwo akpe ɖe mía ŋu be míakpɔ “Mawu ƒe lɔlɔ̃nu nyui dzeameŋu si le blibo” la adze sii ne míele nya me tsom le awu si míado ŋu la me kpɔ.—Rom. 12:1, 2.\n‘MÍEÐEA MÍA ÐOKUI FIANA BE MÍENYE MAWU SUBƆLAWO’\n5, 6. Ŋusẽ kae wòle be míaƒe awudodo nakpɔ ɖe amewo dzi?\n5 Gbɔgbɔ ʋã apostolo Paulo wòte gbe ɖe mɔfiame vevi si le 2 Korintotɔwo 6:4 dzi. (Xlẽe.) Míaƒe dzedzeme gblɔa nya geɖe tso mía ŋu. Enaa amewo bua susu vovovowo ɖe mía ŋu, elabe ‘nu si le dzedzem ye amegbetɔ kpɔna.’ (1 Sam. 16:7) Esi míenye mawusubɔlawo ta la, mele be míaƒe awudodo nanye nu sia nu si sɔ na mí la dodo ko o. Mɔfiame siwo le Mawu ƒe Nya la me aʋã mí be míagado awu miamia kpaɖii siwo me ametia dzena le alo nyɔa gbɔdɔdɔ ƒe dzodzro ɖe ame me o. Esia fia be míatsri awu siwo ahe amewo ƒe susu ayi míaƒe vidzinuwo dzi tẽe. Mele be awu si míedo natɔ ŋku na ame aɖeke alo ana wòade vovo ge le eɖokui me do kpoe o.\n6 Ne míedo awu siwo le dzadzɛ, siwo sɔ hele nɔnɔme nyui me eye míedzra ɖo nyuie la, ana amewo nade bubu mía ŋu eye woakpɔe be míenye Aƒetɔ Dziɖulagã Yehowa subɔlawo. Esia ate wo ɖe Mawu si subɔm míele la ŋu. Azɔ hã ne míedzra ɖo nyuie la, aƒo nu nyui tso habɔbɔa ŋu. Awɔe be amewo nadi be yewoaɖo to agbenya si míetsɔ vɛ na yewo la.\n7, 8. Ɣeyiɣi kawoe wòle vevie be míado awu siwo sɔ?\n7 Mía Mawu kɔkɔe la kple mía nɔviwo kpakple míaƒe anyigbamamaa me tɔwo siaa kpɔa mɔ be míaƒe dzadzraɖo nasɔ. Eya ta ele be míaƒe awudodo nade bubu Yehowa kple gbedeasi si míeɖea gbeƒãe ŋu. (Rom. 13:8-10) Vevietɔ ne míele Kristotɔwo ƒe dɔ vovovowo wɔm, abe ne míeyina kpekpeawo alo gbeadzi ene. Ele be míaɖo atsyɔ̃ “abe ale si wòdze [ame] siwo vɔ̃a Mawu la ene.” (1 Tim. 2:10) Enye nyateƒe be awu si asɔ be míado le teƒe aɖe masɔ le teƒe bubu o. Eya ta Yehowa ƒe ame siwo le afi sia afi bua wo gbɔ dekɔnuwo ŋu ale be woagaɖia amewo nu o.\nÐe wò awudodo nana amewo dea bubu Mawu si nèsubɔna ŋua? (Kpɔ memama 7, 8)\n8 Xlẽ 1 Korintotɔwo 10:31. Ne míeyina takpekpe suewo kple gãwo la, ele be míado awu ɖe nɔnɔme nyui me ke menye esiwo ƒe atsyã ɖea xexea ƒe gbɔgbɔ fiana o. Ne míeyina míaƒe dzeƒewo, alo ne takpekpea wu enu míetrɔ yina aƒe, alo ne míele tsa ɖim le kpakpã megbe la, mele be míado awu abe aƒe mee míele ene o. Esia ana wòanye dzidzɔ na mí be míaɖe mía ɖokui afia amewo be míenye Yehowa Ðasefowo. Eye wòana míaɖi vomeɖase na amewo bɔbɔe.\n9, 10. Nu ka tae wòle be míabu Filipitɔwo 2:4 ŋu ne míele awu si míado tiam?\n9 Xlẽ Filipitɔwo 2:4. Nu ka tae wòle be mí Kristotɔwo míabu mía nɔviwo ŋu ne míele awu si míado tiam. Susu ɖekae nye be, Mawu ƒe amewo kua kutri vevie wɔna ɖe Biblia ƒe aɖaŋuɖoɖo sia dzi be: “Miwu miaƒe ŋutinu siwo le anyigba dzi, le gbɔdɔdɔ manɔsenu, makɔmakɔnyenye [kple] gbɔdɔdɔ ƒe dzodzro vɔ̃” gome. (Kol. 3:2, 5) Míadi gbeɖe be míana aɖaŋuɖoɖo sia dzi wɔwɔ nasesẽ na mía nɔviwo o. Anɔ eme be nɔvi siwo ʋli vevie ɖu gbɔdɔdɔ manɔsenu ƒe dzodzrowo dzi la kpɔtɔ le avu wɔm be yewoayi edzi alé agbe dzadzɛ nɔnɔ me ɖe asi. (1 Kor. 6:9, 10) Eya ta míadi gbeɖe be míawɔ naneke si ana avuwɔwɔa nasesẽ ɖe edzi na wo o.\n10 Ɣesiaɣi si míele haxɔsetɔwo dome la, anyo be míaƒe dzadzraɖo nado agbe nyui nɔnɔ ɖe ŋgɔ. Ele be wòanɔ alea míeɖale hame ƒe kpekpe alo míeƒo ƒu le modzaka ɖem o. Míekpɔ mɔ atso nya me le awu si míado ŋu. Ke hã, agba le mía dometɔ ɖe sia ɖe dzi be wòado awu si ana mía nɔviwo nayi edzi anɔ agbe nyui ahanɔ kɔkɔe le susu, nuƒoƒo kple nuwɔna me abe ale si Mawu di tso mía si ene. (1 Pet. 1:15, 16) Lɔlɔ̃ vavã “mewɔa nu si medze o, media eya ŋutɔ tɔ o.”—1 Kor. 13:4, 5.\nAWU SI SƆ ÐE TEƑEA KPLE WƆNAA NU\n11, 12. Nu kawo ŋue wòle be míabu ne míele awu si míado tiam?\n11 Ne Mawu subɔlawo le nya me tsom le awu si woado ŋu la, woɖoa ŋku edzi be “ɣeyiɣi li na nu sia nu kple dɔ sia dɔ.” (Nyagb. 3:1, 17) Enye nyateƒe be yame ƒe nɔnɔme kple ƒea ƒe ɣeyiɣiwo, abe dzomeŋɔli alo vuvɔŋɔli ene, kpɔa ŋusẽ ɖe ale si míedoa awui dzi. Eye míaƒe ganyawo kple nɔnɔmewo hã kpɔa ŋusẽ ɖe edzi. Gake xexea me ɖaxɔ dzo alo fa o, Yehowa ƒe nudidiwo ya metrɔna o.—Mal. 3:6.\n12 Ne xexea me xɔ dzo la, ate ŋu asesẽ na mí be míado awu siwo tri nyuie siwo ŋu bubu le kple esiwo ɖe ameŋububu fia. Gake ne míetsri awu siwo lolo akpa kple esiwo mia mí kpaɖii siwo ana míaƒe teƒeteƒewo nanɔ dzedzem dodo la, edzea mía nɔviwo ŋu. (Hiob 31:1) Azɔ hã ne míele modzaka ɖem le ƒuta alo le tsiƒuƒe la, ele vevie be tsiƒuwu si míado nasɔ. (Lod. 11:2, 20) Ne dzimaxɔsetɔ geɖewo doa tsiƒuwu siwo nana woƒe teƒeteƒewo nɔa dzedzem ŋumakpemakpetɔe le ƒuta hã la, mí Yehowa subɔlawo ya míetsia dzi ɖe bubudede mía Mawu kɔkɔe si míelɔ̃ vevie ŋu ŋuti.\n13. Nu ka tae wòle be aɖaŋuɖoɖo si le 1 Korintotɔwo 10:32, 33 nafia mɔ mí le míaƒe awudodowo me?\n13 Mɔfiame vevi bubu aɖe gali si akpe ɖe mía ŋu míatia awu siwo sɔ. Eyae nye be míabu mía nɔvi xɔsetɔwo kple egodotɔwo siaa ƒe dzitsinya ŋu. (Xlẽ 1 Korintotɔwo 10:32, 33.) Agba le mía dzi be míatsri awu siwo aɖia amewo nu la dodo. Paulo gblɔ be: “Mina mía dometɔ ɖe sia ɖe nadze ehavi ŋu hena eƒe nyonyo, be wòatui ɖo.” Egblɔ susu si tae la kpee be: “Elabena Kristo la gɔ̃ hã medze eɖokui ŋu o.” (Rom. 15:2, 3) Kpekpe ɖe amewo ŋu nɔ vevie na Yesu wu eya ŋutɔ ƒe didiwo. Edi vevie be yeawɔ nu si adze Mawu ŋu. Eya ta ele be míawo hã míatsri awu ƒe atsyã siwo dzɔa dzi na mí gake awɔe be amewo naɖe to ɖa le nya nyuia ŋu.\n14. Aleke dzilawo akpe ɖe wo viwo ŋu be woatia awu siwo ade bubu Mawu ŋu?\n14 Wobia tso dzila Kristotɔwo si be woafia wo viwo be woawɔ ɖe Biblia ƒe mɔfiamewo dzi. Esia bia be woakpɔ egbɔ be wo kple wo viwo ƒe awudodo kple dzadzraɖo nado dzidzɔ na Mawu ƒe dzi. (Lod. 22:6; 27:11) Ne dzilawo ɖoa kpɔɖeŋu nyui na wo viwo hefiaa mɔ wo le lɔlɔ̃ me la, ana woade bubu Mawu kɔkɔe si subɔm míele la ŋu. Anyo ŋutɔ be dzilawo nafia wo viwo afi si woakpɔ awu siwo sɔ aƒle le! Esia fia be menye nu si míawo míedi ye le vevie o, ke boŋ awu si dea bubu Yehowa Mawu si subɔm míele ŋu lae.\nWƆ WÒ TIATIAWƆBLƆÐEA ŊU DƆ NYUIE\n15. Nu kae afia mɔ mí le awu siwo sɔ tiatia me?\n15 Mɔfiame siwo sɔ na agbenɔnɔ la le Mawu ƒe Nya la me, siwo akpe ɖe mía ŋu be míaƒe tiatiawo nahe kafukafu vɛ na Mawu. Ame sia ame kple awu si tɔgbi wòdi. Nu siwo dzɔa dzi na mí le vovovo, eye míaƒe ganyawo hã to vovo. Ke hã ele be mí katã míaƒe awudodo nanɔ dzadzɛ, wòada asɔ, wòasɔ ɖe wɔnaa nu, eye bubu nanɔ eŋu le nutoa me tɔwo ŋkume.\n16. Nu ka tae wòanyo be míaku kutri vevie adi awu siwo sɔ?\n16 Míalɔ̃ ɖe edzi be menye ɣesiaɣie wònɔa bɔbɔe na mí be míatso nya me nyuie, le ŋuɖɔɖo me ahabu nu sia nu ŋu do ŋgɔ o. Awu siwo le tsia dzi ye yɔ fiase gã geɖewo me, eya ta ate ŋu abia ɣeyiɣi kple kutrikuku geɖe hafi míake ɖe awu siwo sɔ, abe nyɔnuwo ƒe skɛt (jupe) kple woƒe dziwuiwo, alo kotu kple atawui siwo memiaa ame kpaɖii o ene ŋu. Gake haxɔsetɔwo ade dzesii ne míedzea agbagba ƒlea alo tɔa awu siwo sɔ, eye esia dzea wo ŋu. Nu si ko dim míelee nye be míade bubu mía Fofo lɔlɔ̃a si le dziƒo ŋu. Eya ta fu vi si míakpe hafi akpɔ awu siwo hea kafukafu vɛ nɛ la mave mí akpɔ o.\n17. Nu kae afia ne nɔviŋutsu aɖo ge alo maɖoe o?\n17 Ke ɖe wòsɔ be nɔviŋutsuwo naɖo gea? Mose ƒe Sea ɖe mɔ na ŋutsuwo be woaɖo ge. Gake mí Kristotɔwo míele Mose ƒe Sea te o, eye womebia tso mía si be míawɔ ɖe edzi o. (3 Mose 19:27; 21:5; Gal. 3:24, 25) Le dukɔ aɖewo me la, enye kɔnu be ŋutsuwo naɖo ge ahafɔ edzi nyuie wòanya kpɔ, eye esia mehea afi ma tɔwo ƒe susu ɖa kura le Fiaɖuƒegbedeasia dzi o. Le teƒe mawo la, hamemetsitsi kple subɔsubɔdɔwɔla aɖewo hã tea ŋu ɖoa ge faa. Ke hã nɔviŋutsu aɖewo siwo le afi ma tiae be yewomaɖo ge o. (1 Kor. 8:9, 13; 10:32) Le dukɔ alo nuto aɖewo me la, menye kɔnu wònye be woaɖo ge o, eya ta womebunɛ be esɔ na Kristotɔ siwo le afi ma o. Esia ta ne nɔviŋutsu aɖe ɖo ge le nuto mawo me la, eƒe dzadzraɖo manye kafukafu na Mawu o, eye ana mokaka nava nɔ eŋu.—Rom. 15:1-3; 1 Tim. 3:2, 7.\n18, 19. Aleke Mika 6:8 akpe ɖe mía ŋu esi míele agbagba dzem be míaƒe awudodo nadze Mawu ŋu?\n18 Edzɔa dzi na mí ŋutɔ be Yehowa meŋlɔ awu siwo tɔgbi sɔ míado la ŋuti se gbogbowo ɖi na mí o. Ke boŋ ena ablɔɖe mí be míanɔ te ɖe Ŋɔŋlɔawo me mɔfiamewo dzi atso nya me nyuie. Eya ta míate ŋu ato míaƒe awudodo kple dzadzraɖo dzi aɖee afia be míedi be ‘míabɔbɔ mía ɖokuiwo ɖe anyi ahazɔ kple Mawu!’—Mika 6:8.\n19 Ðokuibɔbɔ bia be míadzro mía ɖokuiwo me akpɔ be míaƒe didiwo sɔ ɖe Yehowa ƒe kɔkɔenyenye ƒe nudidiwo nu mahã, elabena eyae nye ame si afia mɔ nyuitɔ mí. Eye ɖokuibɔbɔ bia hã be míade bubu amewo ƒe seselelãme kple nuŋububuwo ŋu. Ɛ̃, ‘míebɔbɔa mía ɖokuiwo ɖe anyi hezɔna kple Mawu’ ne míena míaƒe nuwɔna kple agbenɔnɔ sɔ ɖe eƒe nudidi deŋgɔwo nu eye míedea bubu amewo ƒe dzitsinya ŋu.\n20. Ŋusẽ kae wòle be míaƒe awudodo kple dzadzraɖo nakpɔ ɖe amewo dzi?\n20 Ele be míaƒe awudodo kple dzadzraɖo nana wòadze ƒãa na ame sia ame be Yehowa subɔlawoe míenye. Azɔ hã ele be mía nɔviwo kple ame siwo menye Ðasefowo o siaa nade dzesii be míewɔna ɖe Mawu dzɔdzɔetɔ la ƒe mɔfiamewo dzi pɛpɛpɛ. Eƒe nudidiwo de ŋgɔ, eye enyea dzidzɔ na mí be míadze agbagba ɖe sia ɖe aɖo wo gbɔ. Míele mi nɔviŋutsu kple nɔvinyɔnu siwo ƒe awudodo kple agbenɔnɔ nyuiwo hea dzianukwaretɔwo ɖe Biblia ƒe gbedeasi si naa agbe ŋu la kafum vevie, elabena esia nyea kafukafu kple dzidzɔ na Yehowa. Mina mí katã míayi edzi atia míaƒe awudodowo nyuie be wòade bubu Mawu, Ame si ta “gãnyenye kple atsyɔ̃” ŋu ɖaa.—Ps. 104:1, 2.\nƉoe Ɖe Amewo Ɖoe Ɖe Amewo Ðe Wò Awudodo Dea Bubu Mawu Ŋua?


GBE BUBU Albanian Arabic Armenian (West) Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Ga German Greenlandic Haitian Creole Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Mizo Myanmar Norwegian Papiamento (Curaçao) Persian Polish Portuguese Rarotongan Romanian Samoan Sepedi Setswana Shona Silozi Slovak Slovenian Spanish Sranantongo Swahili Swedish Tagalog Thai Tsonga Turkish Ukrainian Urdu Venda Vietnamese\nKRISTOTƆNYENYE bia nu geɖe wu Biblia xexlẽ, gbedodoɖa, kple kafukafuhawo dzidzi le Kwasiɖagbewo ko. Ebia nu ŋutɔŋutɔ wɔwɔ na Mawu kple na amewo. Biblia gblɔ be: “Migana míatsɔ nya kple aɖe alɔ̃ amee o, ke boŋ míatsɔ nuwɔwɔ kple nyateƒe alɔ̃ amee.” (Yohanes I, 3:18) Yesu tsɔ ɖe le eme na amewo tso dzi me, eye Kristotɔwo srɔ̃a eyama. Apostolo Paulo xlɔ̃ nu haxɔsetɔwo be ‘woagba go ɖaasi le Aƒetɔ la ƒe dɔwɔwɔ me.’ (Korintotɔwo I, 15:58) Gake nukae nye Aƒetɔ la ƒe dɔ? Ðe agbagbadzedze be woatrɔ dziɖuɖu ƒe ɖoɖowo be wòaɖe vi na ame dahewo kple amesiwo wote ɖe anyi hã le emea? Nu mae Yesu wɔa?\nTogbɔ be woƒoe ɖe Yesu nu be wòahe dunya hã la, egbe nudede eme eye mede akpa aɖeke hã dzi o. Egbe Satana ƒe nunana si nye be yeatsɔ xexeame fiaɖuƒewo katã nɛ la xɔxɔ, melɔ̃ wohee de adzɔxexe ŋuti nyaʋiʋli me o, eye eɖe eɖokui ɖe aga esime ƒuƒoƒo aɖe di be yewoalée ɖo fiae. (Mateo 4:8-10; 22:17-21; Yohanes 6:15) Ke hã, eƒe akpaɖekedzimademade mewɔe be wògbe nusiwo aɖe vi na amewo wɔwɔ o.\nNusi ahe nyui mavɔ vɛ na amewo wɔwɔ ŋu koŋue Yesu biã ŋku ɖo. Esi eƒe nuɖuɖu nana ame akpe atɔ̃ kple dɔ dada na dɔnɔwo he gbɔdzɔe vɛ na ame ʋɛ aɖewo ko hena ɣeyiɣi kpui aɖe la, eƒe nufiafia ya ʋu yayra mavɔwo ƒe mɔ ɖi na ameƒomea katã. Womeda ŋkɔ ɖe Yesu dzi be enye kpekpeɖeŋunadɔwo wɔla o, ke boŋ woyɔe ko be “Nufiala la.” (Mateo 26:18; Marko 5:35; Yohanes 11:28) Egblɔ be: “Nye la, esia ta wodzim ɖo, eye esia ta meva xexeame ɖo, bena maɖi ɖase na nyateƒe la.”—Yohanes 18:37.\nGbeƒãɖeɖe Nane si Nyo Wu Dunyahehe\nMenye dunyahenufiafiae nyateƒe si ŋu Yesu fia nu le la ku ɖo o. Ke boŋ, eku ɖe Fiaɖuƒe si ƒe Fia eya ŋutɔ ava nye la ŋu. (Luka 4:43) Dziƒodziɖuɖue Fiaɖuƒe sia nye, eye axɔ ɖe amegbetɔwo ƒe dukplɔɖoɖowo katã teƒe ahe ŋutifafa si nu mayi o vɛ na ameƒomea. (Yesaya 9:5, 6; 11:9; Daniel 2:44) Eyata Fiaɖuƒea nye ameƒomea ƒe mɔkpɔkpɔ vavã ɖeka kolia. Ðe menye lɔlɔ̃ si de ŋgɔ wu ɖeɖe fiae wònye be woaɖe gbeƒã etsɔme mɔkpɔkpɔ like sia ŋu nya na amewo tsɔ wu be woade dzi ƒo na wo be woaɖo ŋu ɖe amewo ŋu be woahe etsɔme si me dedienɔnɔ anɔ vɛ oa? Biblia gblɔ be: “Migaɖo ŋu ɖe amegãwo, amegbetɔvi, siwo mate ŋu axɔ na ame o la ŋu o. Ne eƒe gbɔgbɔ nu tso la, egbugbɔna yia eƒe anyi gbɔ; gbemagbe eƒe tameɖoɖowo nu yina. Woayra amesi Yakob ƒe Mawu la nye xɔname na, amesi ƒe mɔkpɔkpɔ le Yehowa, eƒe Mawu la dzi.” (Psalmo 146:3-5) Eyata be Yesu nadɔ eƒe nusrɔ̃lawo ɖa be woaɖe gbeƒã ɖoɖo nyuitɔ si nu dziɖuɖuwo awɔ nu ɖo teƒe la, efia wo be woaɖe gbeƒã ‘fiaɖuƒeŋutinya nyuia’ boŋ.—Mateo 10:6, 7; 24:14.\nEkema esiae nye ‘Aƒetɔ la ƒe dɔ’ si wode asi na Kristotɔwo be woawɔ. Le esi wobia tso Mawu ƒe Fiaɖuƒea teviwo si be woalɔ̃ wo nɔewo ta la, Fiaɖuƒea ate ŋu aɖe hiãkame ɖa keŋkeŋ dzidzedzetɔe to ameƒomea ƒe nunɔamesiwo mama pɛpɛpɛ be wòasu amesiame nu me. (Psalmo 72:8, 12, 13) Esia nye nyanyui si wòle be woaɖe gbeƒãe vavã.\nEgbea, Yehowa Ðasefowo le ‘Aƒetɔ la ƒe dɔ’ sia wɔm le anyigba 235 sɔŋ dzi. Le ɖekawɔwɔ me kple Yesu ƒe sedede la, wodea bubu dziɖuɖuwo katã ŋu. (Mateo 22:21) Ke hã, wowɔa eƒe nya siwo wògblɔ na eyomedzelawo hã dzi be: “Mietso xexeame o, hafi boŋ nye la metia mi tso xexeame.”—Yohanes 15:19.\nAmesiwo hea dunya tsã dometɔ aɖewo va dzudzɔ le Biblia sɔsrɔ̃ ŋuɖɔɖɔɖotɔe megbe. Italytɔ dunyahela aɖe si nɔ Katoliko Dɔwɔha aɖe, si nye habɔbɔ aɖe si le sɔlemehaa ƒe kpɔkplɔ te, me gblɔ be: “Meva zu dunyahela, hesena le ɖokuinye me be ele be ame nakpɔ gome le dunyahehe kple hadome ŋgɔyidɔwo dodo ɖe ŋgɔ me.” Esime wòva ɖe asi le eƒe dudzikpɔdɔ ŋu ne wòate ŋu aɖe gbeƒã tso Mawu ƒe Fiaɖuƒea ŋu abe Yehowa Ðasefowo dometɔ ɖeka ene la, eɖe susu si tae dunyahela ɖianukwarewo ƒe agbagbadzedzewo doa kpo nu la me. “Menye le esi agbenyuinɔlawo mete kpɔ be yewoaɖɔ hadomenɔnɔmewo ɖo o tae xexeame gakpɔtɔ le alea ɖo o, ke le esi ame vɔ̃ɖi geɖewo ƒe nuwɔnawo vu tsyɔ amesiwo si susu nyuiwo le ƒe agbagbadzedze ɖɔʋuwo dzi tae.”\nKristotɔ vavãwo ƒe dunyamahemahe kple susu be yewoaɖe gbeƒã tso ameƒomea ƒe mɔkpɔkpɔ vavã ɖeka kolia ŋu mexe mɔ ɖe woƒe kpekpeɖeŋu ŋutɔŋutɔ nana amewo nu o. Amesiwo ŋu wokpe ɖo wova zu Mawu ƒe Fiaɖuƒea te viwo trɔ woƒe nɔnɔme gblẽkuwo va zu amesiwo dea bubu ŋusẽ ŋu, woƒe ƒomegbenɔnɔ va nyo ɖe edzi, eye ŋutilãmekesinɔnuwo ŋuti nukpɔsusu si da sɔ va le wo si. Vevietɔ wu la, Yehowa Ðasefowo kpena ɖe amewo ŋu be woava nɔ ƒomedodo kplikplikpli me kple Mawu.\nMawu ƒe Fiaɖuƒe ŋuti gbeƒaɖelawo kpena ɖe amesiwo dome wole ŋu. Gawu la, wokpena ɖe amewo ŋu be woaɖo ŋu ɖe dziɖuɖu vavã aɖe si ahe ŋutifafa si nu mayi o vɛ na amesiwo katã lɔ̃a Mawu ŋu. Le Kristotɔ siawo ƒe akpaɖekedzimademade ta la, wosu te be woana kpekpeɖeŋu adodoe si ɖea vi wu henɔa anyi didina la amewo egbea.\nMeɖe Asi Le Dunyahehe Ŋu Heva Zu Mawu Fiaɖuƒe Gbeƒãɖela\nEsime Átila nye ŋutsuvi dzaa ko la, esrɔ̃ ablɔɖenana ƒe mawuŋunufiafia tso eƒe nutoa me nunɔla gbɔ le Belém, Brazil. Ameƒomea ƒe ablɔɖekpɔkpɔ tso ameteteɖeanyi me mlɔeba ŋutinya sese dzɔa dzi nɛ eye wòwɔ ɖeka kple nyataʋliha aɖe, afisi wòsrɔ̃ alesi woaƒo amewo nu ƒu hena gbɔlɔlɔ atsɔ atsi tre ɖe dziɖuɖu ƒe ɖoɖo madeamedziwo ŋui le.\nGake Átila kpɔa gome le nufiafia ɖevi siwo le ƒuƒoƒoa me hã me eye wòzãa Toɖoɖo Nufiala Gã La, * si nye agbalẽ aɖe si wonae la. Eƒo nu tso agbenyuinɔnɔ kple bubudede ŋusẽtɔwo ŋu ŋuti. Esia na Átila mesea nusi tae amesiwo léa ablɔɖenana ƒe mawuŋunufiafiaa me ɖe asi la mewɔna ɖe Yesu ƒe agbenyuinɔnɔ ƒe dzidzenu kɔkɔwo dzi o kple nusitae ne amewo va zu ŋusẽtɔwo ko la, womegaɖoa ŋku amesiwo wote ɖe anyi la dzi o la gɔme o. Eɖe eɖokui ɖa le nyataʋlihaa me. Ɣeyiɣi aɖe megbe la, Yehowa Ðasefowo va egbɔ heƒo nu nɛ tso Mawu ƒe Fiaɖuƒea ŋu. Eteƒe medidi o eva nɔ Biblia la srɔ̃m henɔ nu srɔ̃m tso ameƒomea ƒe teteɖeanyi gbɔkpɔnu adodoea ŋu.\nLe ɣeyiɣi mawo me la, Átila de Katoliko numedzrotakpekpe aɖe si ku ɖe xɔse kple dunyahehe ŋu. Nufialaa ɖe nu me be, “xɔse kple dunyahehe nye nu eve siwo ŋu taɖodzinu ɖeka le.” Átila de kpekpe aɖe le Fiaɖuƒe Akpata me hã. Vovototo gã kae nye si! Elabena atamanono, ahanono, alo hatsɛkaka nuwɔna aɖeke menɔ afima o. Etso nya me be yeawɔ ɖeka kple Yehowa Ðasefowo le woƒe gbeƒãɖeɖedɔa me, eye eteƒe medidi o, exɔ nyɔnyrɔ. Fifia ete ŋu kpɔa nusitae ablɔɖenana ƒe mawuŋunufiafiaa menye ame dahewo ƒe kuxiwo gbɔkpɔnu vavãtɔ o la dzea sii.\nKristotɔ subɔlawo ƒe akpaɖekedzimademade mexe mɔ ɖe woƒe kpekpeɖeŋunana amewo nu o\nƉoe Ɖe Amewo Ɖoe Ɖe Amewo Ðe Akpaɖekedzimademade Xe Mɔ Ðe Kristotɔwo ƒe Lɔlɔ̃ɖeɖefia Nua?\nw04 5/1 axa 5-7


Fofonye ƒe me la nɔƒe geɖewo li; ɖe mele nenema o la, ne megblɔe na mi; elabena meyina, be madzra teƒe ɖo ɖi na mi. Eye ne meyi, eye medzra teƒe ɖo ɖi na mi la, magava, eye maxɔ mi ɖe nye ŋutɔ gbɔnye, bena afisi nye la mele la, miawo hã mianɔ afima.\namesiwo hã gblɔ bena: Galilea ŋutsuwo! Nuka wo miele tsitre le dziƒo kpɔm? Yesu sia, si woxɔ tso mia gbã yi dziƒo la, agava nenema ke, abe alesi miekpɔe wòle dziƒo yim ene.\n Migana miaƒe dzi naʋuʋu nyanyanya o; mixɔ Mawu dzi se, eye mixɔ nye hã dzinye se. Fofonye ƒe me la nɔƒe geɖewo li; ɖe mele nenema o la, ne megblɔe na mi; elabena meyina, be madzra teƒe ɖo ɖi na mi. Eye ne meyi, eye medzra teƒe ɖo ɖi na mi la, magava, eye maxɔ mi ɖe nye ŋutɔ gbɔnye, bena afisi nye la mele la, miawo hã mianɔ afima.\nEye amea ɖeke melia yi dziƒo kpɔ o, negbe amesi ɖi tso dziƒo va ko, eyae nye Amegbetɔvi, si le dziƒo.\n Eye mekpɔ dziƒo yeye kple anyigba yeye; elabena gbã dziƒo kple gbã nyigba la nu va yi, eye atsiaƒu megali o. Eye mekpe du kɔkɔe, tsi nye Yerusalem yeye la, le ɖiɖim tso dziƒo tso Mawu gbɔ, eye wodzrae ɖo abe ŋugbetɔ, si wɔwɔ leke na hena srɔ̃a ene. Eye mese gbe gãa ɖe tso fiazikpui la gbɔ le gbɔgblɔm bena: Kpɔ ɖa, Mawu ƒe agbadɔ la le amewo gbɔ, eye wòanɔ anyi kpli wo, eye woawo hã woanye eƒe dukɔ, eye Mawu ŋutɔ anɔ anyi kpli wo, eye wòanye woƒe Mawu. Eye Mawu latutu aɖatsi sia aɖatsi ɖa le woƒe ŋku mè, eye ku maganɔ anyi akpɔ o, eye konyifafa kple ɣlidodo kple vevea ɖeke maganɔ anyi o; elabena nu gbãtɔwo nu va yi.\namesi aɖuɖɔ miaƒe bɔbɔɖeanyiŋutilã ƒe nɔnɔme, bene wòaɖi eƒe ŋutikɔkɔeŋutilã le eƒe ŋusesẽ, si ta wòlea ŋu tsɔa nuwo katã dea eɖokui te la nu.\nKe ame geɖe alesinu xɔe la, ena ŋusẽ wo, be woazu mawuviwo, amesiwo xɔa eƒe ŋkɔ dzi sena,\n1 Korintotɔwo 13:12\nElabena azɔ la míekpɔa nu le ahũhɔ̃e me le abebubu me, ke emegbe la ŋku me kple ŋku me; azɔ la medze si nu afã kple afã, ke emegbe la madze si nu keŋ, abe alesi wodze sim keŋ la ene.\n Eye mekpɔ dziƒo yeye kple anyigba yeye; elabena gbã dziƒo kple gbã nyigba la nu va yi, eye atsiaƒu megali o. Eye mekpe du kɔkɔe, tsi nye Yerusalem yeye la, le ɖiɖim tso dziƒo tso Mawu gbɔ, eye wodzrae ɖo abe ŋugbetɔ, si wɔwɔ leke na hena srɔ̃a ene.\n1 Korintotɔwo 15:40-49\n Eye dziƒoŋutilãwo li, eye anyigba dzi ŋutilãwo hã li; gake dziƒotɔwo ƒe ŋutikɔkɔe le vovo, eye anyigbadzitɔwo tɔ le vovo. Ye ƒe ŋutikɔkɔe le vovo, eye ɣleti ƒe ŋutikɔkɔe hã le vovo, eye ɣletiviwo ƒe ŋutikɔkɔe hã le vovo; elabena vovo le ɣletivi kple ɣletivi dome le ŋutikɔkɔe gome. Nenema ke ame kukuwo ƒe tsitretsitsi hã le: Woƒãa nu le gbegblẽ me, eye woafɔe ɖe tsitre le magblẽmagblẽ me; woƒãɛ nu le bubu makpɔmakpɔe me, eye woafɔe ɖe tsitre le ŋutikɔkɔe me: woƒãa nu le gbɔdzɔgbɔdzɔ me, eye woafɔe ɖe tsitre le ŋusẽ me. Woƒãa luʋɔŋutilã, eye woafa gbɔgbɔŋutilã ɖe tsitre. Luʋɔŋutilã li, eye gbɔgbɔŋutilã hã li. Nenema ke woŋlɔ ɖi bena: „Ame gbãtɔ, Adam la, zu luʋɔ gbagbe;“ Adam mamletɔ la zu gbɔgbɔ, si na agbe. Ke menye gbɔgbɔmetɔ enye gbãtɔ o, hafi luʋɔtɔ la boŋ, emegbe la gbɔgbɔmetɔ la. Ame gbãtɔ, si tso anyigba me la, enye anyigbadzitɔ, ame evelia enye Aƒetɔ si tso dziƒo la. Alesi ke anyigbadzitɔa le la, nenema ke anyigbadzitɔwo hã le; alesi ke dziƒotɔa le la, nenema ke dziƒotɔwo hã le; eye alesi anyigbadzitɔa ƒe nɔnɔme le mia ŋu la, nenema ke dziƒotɔa ƒe nɔnɔme hã nanɔ mia ŋu.\nMikpɔ nye asiwo kple nye afɔwo ɖa bena, nye ŋutɔe nye esi; miƒo asi ŋunye, eye miakpɔe; elabena lã kple ƒu meli na gbɔgbɔ, abe alesi miekpɔ le ŋunye la ene o.\n Elabena kpo ɖa, mawo dziƒo yeye kple anyigba yeye, eye womagaɖo ŋku tsãtɔwo dzi, alo woava ame ƒe ta me o; ke boŋ miakpɔ dzidzɔ, eye miatso aseye ɖaa le nusi mawo la ŋuti, elabena kpo ɖa, mawo Yerusalem hena aseyetsotso, eye eƒe dukɔ la hena dzidzɔkpɔkpɔ. Matso aseye ɖe Yerusalem ŋu, eye makpɔ dzidzɔ ɖe nye dukɔ ŋu, eye womagase avifagbe kple konyifagbe le eme azɔ o. Ɖevi, si xa ŋkeke ʋee alo amegã ɖeɖi, si ƒe ŋkekewo mede keŋ o la, magano afima o; elabena amesi xɔ ƒe alafa hafi ku la, ɖevie, eye nuvɔ̃wɔla, si xa ƒe alafa la, fiƒode ava edzi. Woatu xɔ anɔ eme, eye woaɖe weingble aɖu eme kutsetse. Womãtu xɔ ame bubu nanɔ eme o, eye womaƒã nu ame bubu naɖu o; elabena nye dukɔ atsi, abe alesi ati tsinae ene, eye nye ame tiatiawo aɖu woawo ŋutɔ ƒe asinudɔwɔwɔwo. Womadze agbagba dzodzro o, eye womadzi dzikudziku o; elabena Yehowa ƒe ame yayrawo ƒe ƒome wonye, eye wo viwo le wo ŋu. Eye woava me be, matɔ, hafi woava yɔm, eye ne wogale nuƒoƒo dzi la, masee. Amegãxi kple alẽvi woaɖu gbe le wo nɔewo gbɔ, dzata aɖu gbe abe nyi ene, eye da ƒe nuɖuɖu anye kewɔ. Womawɔ vɔ̃a ɖeke o, eye womahe gbegblẽ ava nye to kɔkɔe blibo la dzi o, Yehowa ye gblɔe!\n Elabena nye la Kristo enye agbe nam, eye ku enye viɖe nam. Ke ne nye agbenɔnɔ le ŋutilã me na nye dɔwɔwɔ tsea ku la, nyemenya nusi matia le eme o. Elabena mexaxa ɖe nusiawo kpakple eve dome: Ele dzroyem be, madzo ayi aɖana Kristo gbɔ, elabena esia nyo wu sã;\nAzɔ Yesu gaƒo nu na wo gblɔ bena: Nyee nye xexeame ƒe kekeli la; amesi ke dzea yonyeme la, mele viviti la me zɔ ge akpɔ o, ke boŋ agbe la ƒe kekeli anɔ esi.\nnenema ke hãe nye Yakobo kple Yohanes, Zebedeo ƒe viwo, amesiwo nye Simon ƒe hadɔwɔlawo. Eye Yesu gblɔ na Simon bena: Megavɔ̃ o! Tso esia dzi yina la èle amewo ɖe ge.\neye nusiwo nèse tso gbɔnye le ɖaseɖila geɖewo dome la, nu mawo ke natsɔ ade asi na ame wɔnuteƒewo, amesiwo ate ŋu afia nu ame bubuwo hã.\nEye wokpɔ dzesi gãa ɖe le dziƒo: Nyɔnua ele do ɣe, eye ɣleti le eƒe afɔ te, eye ɣleti wuieve ƒe fiakuku le eta,\nNyee nye agbebolo la, si ɖi tso dziƒo va; ne amea ɖe ɖu abolo sia ƒe ɖe la, anɔ agbe tegbetegbe; eye abolo, si na ge mala ɖe xexeame ƒe agbe ta la, enye nye ŋutilã.\nAmesi ɖoa to mi la, nyee wòdoa toe, eye amesi gbea mi la, nyee wògbena; ke amesi le gbeyem la, ele amesi dɔm ɖa la gbem.\nMíawo la Mawu me mietso, eye amesi dze si Mawu la, ɖoa to mi; amesi metso Mawu me o la, meɖoa to mi o. Esia me míedze si nyateƒegbɔgbɔ kple aʋatsogbɔgbɔ le.\n Azɔ esi woɖu nu vɔ la, Yesu gblɔ na Simon Petro bena: Simon, Yona vi, èle lɔ̃yem wu nenem me siawo mahã? Egblɔ nɛ bena: Ẽ, Aƒetɔ, wòe nyae bena, nyemelɔ̃a nu gbɔwò o. Egblɔ nɛ bena: Nyi nye alẽviawo. Egagblɔ nɛ zi evelia bena: Simon, Yona vi, èle lɔ̃yem mahã? Egblɔ nɛ bena: Ẽ, Aƒetɔ, wòe nyae bena, nyemelɔ̃a nu gbɔwò o. Egblɔ nɛ bena: Kpo nye alẽawo dzi. Egblɔ nɛ zi etɔ̃lia bena: Simon, Yona vi, mèlɔ̃a nu gbɔnye oa? Eve Petro, elabena egblɔ nɛ zi etɔ̃lia bena: Mèlɔ̃a nu gbɔnye oa? Eye wògblɔ nɛ bena: Aƒetɔ, wòe nya nuwo katã, wòe dze sii bena, nyemena nu gbɔwò o. Yesu gblɔ nɛ bena: Nyi nye alẽawo. Vavã, vavã mele egblɔm na wò bena: Esime nènye ɖekakpui la, wò ŋutɔ esaa avɔ ɖe ali na ɖokuiwò, eye nèyia afisi ke nèlɔ̃na; ke ne èku amegã la, amlo wò abɔwo me, eye ame bubu asa avɔ ɖe ali na wò, eye wòakplɔ wò ayi afisi melɔ̃na o. Ke egblɔ esia, bena wòatsɔ afia ku, si ƒomevi ku ge wòala akafu Mawui. Esi wògblɔ esia la, egblɔ nɛ bena: Dze yonyeme!\nElabena ne mietsɔ amewo ƒe vodadawo ke wo la, ekema mia Fofo, si le dziƒo la, atsɔe ake miawo hã.\n Eye sigbe alesi Noa ƒe ŋkekewo no la, nenema ke lanye Amegbetɔvi la ƒe vava. Elabena alesi wowɔ le ŋkeke, si dze ŋgɔ na tɔɖɔɖɔ me, wole nu ɖum, eye wole nu nom, wole srɔ̃ ɖem, eye wole wo tsɔm na, bena woaɖe, vaseɖe ŋkeke, si dzi Noa yi ɖe aɖakaʋua me, eye womedze sii o, vaseɖe, esime tɔɖɔɖɔ va, eye wòkplɔ wo katã yii ta, nenema ke lanye Amegbetɔvi la ƒe vava. Ekema ame eve woano aba me; woaxɔ ɖeka, eye woagblẽ ɖeka ɖi; nyɔnu eve woanɔ teƒo; woaxɔ ɖeka, eye woagblẽ ɖeka ɖi.\n1 Tesalonikatɔwo 4:17\nemegbe la mi amesiwo susɔ le agbe la, woahe mí kpakpli wo siaa le alilikpowo me aɖakpe Aƒetɔ la le ya me, eye ale míanɔ anyi kple Aƒetɔ la ɖaasi.\nNusiawo meŋlɔ na mi amesiwo xɔa Mawuvi la ƒe ŋkɔa dzi sena la, bena miadze sii be, agbe mavɔ le mia si.\nVavã, vavã mele egblɔm na mi bena: Amesi le nye nya la Sem, eye wòle amesi dɔm ɖa la dzi xɔm le sesem la, agbe mavɔ le esi, eye mava ʋɔnudɔdrɔ̃ me o, elabena eto ku me yi ɖe agbe la me xoxo.\n Ekema ŋkuagbãtɔwo ƒe ŋku aʋu, eye tokunɔwo ƒe to aʋu; ekema xɔdrɔ̃wo ali kpo abe zi ene, eye aɖetututɔwo ƒe aɖe atso aseye; elabena tɔ ŋɔ tso gbegbe, eye tɔʋu tso tagba.


Èle Agbanɔamedzi “Minyam” Le Kristo Hamea Mea? | Nusɔsrɔ̃\nGBE BUBU Afrikaans Albanian Amharic Arabic Armenian Armenian (West) Aymara Azerbaijani Azerbaijani (Cyrillic) Bengali Bicol Bulgarian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Cibemba Cinyanja Croatian Czech Danish Dutch Efik Estonian Eŋlisi Eʋegbe Fijian Finnish Franse Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kikuyu Kiluba Kinyarwanda Kirghiz Kirundi Kongo Korean Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Mauritian Creole Maya Mixe Mongolian Myanmar Ndebele Ndonga Nepali Ngabere Norwegian Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Portuguese (Portugal) Punjabi Quechua (Bolivia) Rarotongan Romanian Russian Samoan Sango Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tshiluba Tsonga Turkish Turkmen Turkmen (Cyrillic) Tuvaluan Twi Tzotzil Ukrainian Urdu Uzbek Venda Vietnamese Waray-Waray Wolaita Xhosa Yoruba Zulu\nFERNANDO * tsi dzi vie. Hamemetsitsi eve gblɔ nɛ be yewodi be yewoakpɔe. Le nutome sue dzikpɔlaa ƒe sasrãkpɔ ʋɛ siwo va yi me la, hamemetsitsiwo gblɔ nu siwo wòle be wòawɔ be wòadze na subɔsubɔmɔnukpɔkpɔ bubuwo le hamea me la nɛ. Emegbe Fernando va nɔ eɖokui biam be ɖe ye hã yeate ŋu ava azu hamemetsitsi gbe ɖeka mahã. Nutome sue dzikpɔlaa gava srã wo kpɔ nyitsɔ laa. Ke nya kae woagagblɔ nɛ fifia?\nFernando nɔ to ɖom esime hamemetsitsiawo dometɔ ɖeka nɔ nu ƒom. Ehe susu yi 1 Timoteo 3:1 me nyawo dzi hegblɔ nɛ be agbalẽ va ka yewo si be woɖoe hamemetsitsi. Nyaa wɔ mo yaa na Fernando ale gbegbe be ebiae be, “Nya kae nègblɔ?” Nɔviŋutsua gagblɔ nya ma ake, eye Fernando ko alɔgbɔnu. Emegbe esi woɖe gbeƒãe le hamea me la, ame sia ame kpɔ dzidzɔ.\nÐe wònye nu gbegblẽ be ame nadi be mɔnukpɔkpɔwo nasu ye si le hamea mea? Kura o. Le 1 Timoteo 3:1 ƒe nya nu la, “ne ame aɖe le dzikpɔladɔ minyam la, ele dɔ nyui dim.” Nɔviŋutsu Kristotɔ geɖewo wɔa dzideƒonya mawo dzi eye wowɔa gbɔgbɔmeŋgɔyiyi be yewoadze na mɔnukpɔkpɔwo le hamea me. Yayra si do tso emee nye be hamemetsitsi kple subɔsubɔdɔwɔla akpe geɖe le Mawu ƒe amewo subɔm fifia. Gake le dzidziɖedzi si le vavam le hamewo me ta la, ehiã be nɔviŋutsu geɖe naminya agbanɔamedziwo. Mɔ kae nye nyuitɔ si dzi wòle be woato awɔ esia? Eye ɖe wòle be ame siwo le didim be yewoawɔ dzikpɔladɔ la natsi dzimaɖi abe ale si wònɔ le Fernando gome enea?\nNU KAE WÒFIA BE ‘WOAMINYA’ DZIKPƆLADƆ?\nHelagbe me dɔwɔnya si gɔme woɖe be ‘woaminya’ le Biblia me la fia be woadi nane vevie alo adze agbagba be woaɖo nane gbɔ. Ðewohĩ esia ahe míaƒe susu ayi ale si ame ado asi ɖa anɔ agbagba dzem be yeagbe atikutsetse nyui aɖe le ati dzi la dzi. Gake be ame ‘naminya dzikpɔladɔ’ mefia be wòadi mɔnukpɔkpɔ sia ŋukeklẽtɔe o. Nu ka tae? Elabena taɖodzinu si tae wòle be ame nadi vevie be yeazu hamemetsitsi ye nye be ‘wòadi dɔ nyui,’ ke menye be ɖoƒe nasu ye si o.\nNudidi siwo gbɔ wòle be ame naɖo hafi awɔ dɔ nyui sia la dometɔ geɖe dze le 1 Timoteo 3:2-7 kple Tito1:5-9. Raymond, si nye hamemetsitsi ƒe geɖee nye esia la gblɔ tso nudidi vevi mawo ŋu be: “Mekpɔe be ame si míenye la koŋ ŋue nyaa ku ɖo. Nufiafia kple nuƒoƒo ƒe ŋutetewo le vevie ya, gake womate ŋu axɔ ɖe ale si wòhiã be ame nanye mokakamanɔŋutɔ, ada asɔ le nuwɔna me, anye ame ɖɔŋuɖo, ame si wɔa nu ɖe ɖoɖo nu, amedzrowɔla kple nugɔmesela teƒe o.”\nKpɔ gome le hamea ƒe dɔ vovovowo me nàtsɔ ‘aminya’ dzikpɔladɔ\nNɔviŋutsu si di vavã be yeaminya dzikpɔladɔ la ƒoa asa na anukwaremaɖimaɖi kple makɔmakɔnyenye ƒomevi ɖe sia ɖe tsɔ ɖenɛ fiana be mokaka mele ye ŋu o. Edana sɔna le nuwɔna me, eɖɔa ŋu ɖo, ewɔa nu ɖe ɖoɖo nu, eye wònyea nugɔmesela; eya ta ehati tadeagulawo kana ɖe edzi be ate ŋu ana mɔfiame yewo ahakpe ɖe yewo ŋu le yewoƒe kuxiwo gbɔ kpɔkpɔ me. Esi wòxɔa amewo nyuie ta la, etea ŋu dea dzi ƒo na sɔhɛwo kple ame siwo xɔ nyateƒea eteƒe medidi o. Esi wònye nu nyui lɔ̃la ta la, efaa akɔ na dɔnɔwo kple ame tsitsiwo eye wòkpena ɖe wo ŋu. Etua nɔnɔme nyui siawo ɖo ɖe ame bubuwo ƒe viɖe ta, ke menye le esi wòdi be woaɖo ye dzikpɔla ta o. *\nEdzɔa dzi na hamemetsitsiwo be yewoaɖo aɖaŋu na nɔviŋutsu si le dzikpɔladɔ minyam ahade dzi ƒo nɛ, gake eya ŋutɔ dzie agba le be wòaɖo Ŋɔŋlɔawo me nudidiawo gbɔ. Henry, si nye hamemetsitsi kpɔnuteƒe la gblɔ be: “Ne èle dzikpɔladɔ minyam la, dze agbagba vevie nàɖee afia be yedze nɛ.” Ehe susu yi Nyagblɔla 9:10 me nyawo dzi hegblɔ be: “‘Nu sia nu, si wò asi ate ŋu awɔ la, wɔe kple wò ŋusẽ.’ Wɔ dɔ ɖe sia ɖe si hamemetsitsiwo de asiwò la kple wò ŋutete katã. Kɔ dzi me ɖe dɔ si woade asiwò le hamea me la ŋu, ne esia bia be nàkplɔ anyigba gɔ̃ hã. Le ɣeyiɣi nyuitɔ dzi la, wò dɔwɔnawo kple agbagbadzedzewo ava dze ƒãa.” Ne èdi be yeava nye hamemetsitsi gbe ɖeka la, nye kutrikula kple ame si ŋu woate ŋu aɖo ŋu ɖo le wò subɔsubɔdɔ kɔkɔea ƒe akpa sia akpa. Ele be nànye ɖokuibɔbɔla, ke menye nɔƒe gã dila o.—Mat. 23:8-12.\nƑO ASA NA NUŊUBUBU KPLE NUWƆNA SIWO MESƆ O\nAme aɖewo siwo di be mɔnukpɔkpɔwo nasu yewo si le hamea me la tea ŋu toa mɔ aɖewo dzi hea susu yia esia dzi alo wodzea agbagba be yewoana hamemetsitsiwo ƒe ha la nawɔ nyametsotso siwo ade yewo dzi. Etena ɖe ame aɖewo hã dzi ne hamemetsitsiwo ɖo aɖaŋu na wo. Ele be ame siawo nabia wo ɖokuiwo be, ‘Ðokuinye tɔ dim mele loo alo medi be mabɔbɔ ɖokuinye alé be na Yehowa ƒe alẽawo?’\nNudidi bubu aɖe hã li si mele be ame siwo di be yewoazu hamemetsitsiwo la naŋlɔ be o, si nye be ele be ‘woazu kpɔɖeŋu na alẽha la.’ (1 Pet. 5:1-3) Ame si nye kpɔɖeŋu na hamea ƒoa asa na nuŋububu kple nuwɔna siwo mesɔ o. Egbɔa dzi blewu hedoa dzi eɖanye hamemetsitsi alo menye hamemetsitsi o. Hamemetsitsi zuzu menana ame dea blibo nukutɔe o. (4 Mose 12:3; Ps. 106:32, 33) Azɔ hã ɖewohĩ nɔviŋutsu aɖe ƒe ‘dzitsinya mebua fɔe le naneke ta o,’ gake ame bubuwo ya akpɔ gbɔdzɔgbɔdzɔwo le eŋu. (1 Kor. 4:4) Eya ta ne hamemetsitsiwo nɔ te ɖe Biblia dzi ɖo aɖaŋu na wò la, ɖo to wo eye mègana wòate ɖe dziwò o. Dze agbagba nàwɔ woƒe aɖaŋuɖoɖoa dzi.\nKE NE ÈLALA ETEƑE DIDI YA ÐE?\nEwɔna na nɔviŋutsu aɖewo be ɣeyiɣi si yewotsɔ le lalam be woaɖo yewo dzikpɔlawoe la didi akpa. Ne ƒe aɖewoe nye esia nèle “dzikpɔladɔ minyam” la, ɖe nètsia dzimaɖi ɣeaɖewoɣia? Ekema de dzesi Ŋɔŋlɔawo me nya siawo: “Lala vivivo ɖe wòdoa veve na dzi; ke didi, si va me la, agbeti wònye.”—Lod. 13:12.\nNe edze na ame aɖe be yemete ŋu le taɖodzinu aɖe si wòdi vevie la gbɔ ɖom o la, esia ate ŋu ado dzive nɛ. Abraham se le eɖokui me nenema. Yehowa do ŋugbe nɛ be yeana wòadzi viŋutsu, gake ƒe geɖewo va yi si wo kple Sara womedzi vi o. (1 Mose 12:1-3, 7) Esi Abraham ku amegã la, efa konyi be: ‘Aƒetɔ Yehowa, esi vikoe le wɔyem la, nu ka gɔ̃ nàtsɔ nama? Mèna vim o.’ Yehowa ka ɖe edzi nɛ be ŋugbe si yedo be yeana vii la ava eme. Ke hã ƒe 14 sɔŋ va yi hafi Mawu na ŋugbedodo ma va eme.—1 Mose 15:2-4; 16:16; 21:5.\nLe ɣeyiɣi siwo me Abraham nɔ lalam la, ɖe Yehowa subɔsubɔ va tiia? Ao. Meke ɖi Mawu ƒe ŋugbedodoa gbeɖe o. Eyi edzi nɔ mɔ kpɔm na etsɔme nyui. Apostolo Paulo ŋlɔ bena: “Esi Abraham gbɔ dzi ɖi la, eƒe asi su ŋugbedodo la dzi.” (Heb. 6:15) Mlɔeba la, Mawu Ŋusẽkatãtɔ la yra nuteƒewɔla sia wu ale si eya ŋutɔ kpɔ mɔ nɛ. Nu kae nàte ŋu asrɔ̃ tso Abraham gbɔ?\nNe ƒe geɖewoe nye esia nèle didim be yeazu hamemetsitsi gake meva eme haɖe o la, yi edzi nàɖo ŋu ɖe Yehowa ŋu. Dzi megaɖe le ƒowò le esubɔsubɔ me o. Warren, si kpe ɖe nɔviŋutsu geɖe ŋu wowɔ gbɔgbɔmeŋgɔyiyi la ɖe nu si tae la me ale: “Exɔa ɣeyiɣi hafi wòva dzena ƒãa be nɔviŋutsu aɖe dze awɔ dzikpɔladɔ. Nɔviŋutsua ƒe ŋutetewo kple nɔnɔmewo va nɔa dzedzem vivivi le eƒe nuwɔnawo kpakple ale si wòtsɔa dɔ siwo wode esi la me. Ame aɖewo sena le wo ɖokui me be ne agbanɔamedzi alo mɔnukpɔkpɔ aɖe su yewo si la, ekema efia be yewokpɔ dzidzedze. Nuŋububu sia mesɔ o eye wòate ŋu ana ame natsi dzimaɖi. Ne èsubɔa Yehowa nuteƒewɔwɔtɔe metsɔ le eme afi si nèle alo nu si wɔm nèle o la, ke efia be èkpɔ dzidzedze.”\nNɔviŋutsu aɖe lala ƒe ewo kple edzivɔ hafi wova ɖoe hamemetsitsi. Ehe susu yi nya nyanyɛ aɖe si le Xezekiel ta 1 me dzi hegblɔ tso nu si wòsrɔ̃ tso eme ŋu ale: “Yehowa ye fiaa mɔ ale si wòle be eƒe tasiaɖam, si le tsitre ɖi na eƒe habɔbɔa la naɖe zɔe. Yehowa ƒe ɣeyiɣie le vevie, ke menye mía tɔ o. Be ame nazu hamemetsitsi la, menye nu si medi, alo ame si medi be mazu ye nye nu vevitɔ o. Ðewohĩ le Yehowa gbɔ la, menye nu si dim mele lae hiãm ŋutɔŋutɔ o.”\nNe èle mɔ kpɔm be yeava zu Kristotɔ dzikpɔla gbe ɖeka la, kpe asi ɖe hamea ƒe dzidzɔkpɔkpɔ ŋu nàtsɔ aminya dɔ siae. Ne edze abe mele tsɔtsɔm o ene la, mègatsi dzi o, ke boŋ gbɔ dzi ɖi. Raymond, si ŋu nya míegblɔ va yi la gblɔ be: “Nɔƒe gã didi menana ame kpɔa dzidzɔ o. Dzidzɔ gã si le Yehowa subɔsubɔ me la toa ame siwo tsia dzi ɣesiaɣi la ŋu.” Tu Mawu ƒe gbɔgbɔa ƒe kutsetsea ɖo geɖe wu, vevietɔ dzigbɔgbɔ blewu. Nɔ Ŋɔŋlɔawo sɔsrɔ̃ dzi be nàyi edzi atsi le gbɔgbɔ me. Wɔ geɖe le gbeƒãɖeɖe nya nyuia kpakple Biblia sɔsrɔ̃ kple ɖetsɔlemetɔwo me. Xɔ ŋgɔ le ƒometadedeagu kple teokrasidɔ bubuwo me. Wɔ mɔnukpɔkpɔ ɖe sia ɖe si aʋu ɖi la ŋu dɔ nàtsɔ ade ha kple nɔviwo. Esia awɔe be nànɔ dzidzɔ kpɔm esime nèle agbagba dzem be yeaɖo yeƒe taɖodzinua gbɔ.\nMɔnukpɔkpɔ si asu ame si le hamea me be wòanye dzikpɔla la nye yayra si tso Yehowa gbɔ; Yehowa medi be nu nate ɖe ame siwo le dzikpɔladɔ minyam la dzi alo dzi naɖe le wo ƒo o, eye eƒe habɔbɔa hã medii nenema o. Mawu kpena ɖe ame siwo katã subɔnɛ kple susu nyui la ŋu eye wòyraa wo. “Metsɔa vevesese aɖeke kpena ɖe eŋu o,” abe ale si wòle le eƒe yayra bubuawo katã gome ene.—Lod. 10:22, NW.\nNe ɣeyiɣi didi aɖee nye esia nèle dzikpɔladɔ minyam hã la, àte ŋu ayi edzi awɔ gbɔgbɔmeŋgɔyiyi nyuie. Ne èyi edzi le nɔnɔme nyuiwo tum ɖo hele vevie dom nu le hamea me eye mèŋe aɖaba ƒu wò ƒomea ƒe nuhiahiãwo gbɔ kpɔkpɔ dzi o la, Yehowa maŋlɔ agbagba siwo katã nèdze le esubɔsubɔ me la be o. Neva eme be Yehowa ƒe nu nayi edzi anyo ŋuwò le dɔ ɖe sia ɖe si wode asiwò la wɔwɔ me.\n^ mm. 2 Míetrɔ ŋkɔ siwo le nyati sia me.\n^ mm. 8 Mɔfiame siwo le nyati sia me la yi na ame siwo di be yewoazu subɔsubɔdɔwɔlawo hã. Nudidi siwo gbɔ wòle be woaɖo la dze le 1 Timoteo 3:8-10, 12, 13.\nAkpa Vevi Si Dzeɖoɖo Nyui Wɔna\nNɔviŋutsu si le “dzikpɔladɔ” alo mɔnukpɔkpɔ bubuwo “minyam” le Yehowa ƒe habɔbɔa me la kpɔa ŋudzedze ɖe nya siwo wogblɔna tsɔ kafunɛ ŋu. (1 Tim. 3:1) Ne hamemetsitsiwo na mɔfiame kple ɖɔɖɔɖo siwo me kɔ ameŋububutɔe la, woƒe nyawo ate ŋu ‘ado dzidzɔ’ na nɔviŋutsua ƒe dzi. Nya tuameɖo mawo nyea “nya vivi” na ame si ŋu wole kpekpem ɖo alea. Ana wòadi vevie be yeaxɔ kpekpeɖeŋu si nam wole ye ahatsɔe awɔ dɔe hã.—Lod. 27:9.\nGake ɣeaɖewoɣi la, ame aɖe ƒe nuwɔna ate ŋu ana ame bubuwo nanɔ hehem ɖe megbe be yewoana Ŋɔŋlɔawo me mɔfiamee. Philip gblɔ be yeɖo ŋku edzi be ƒe geɖewo va yi si yeƒe nuwɔnawo ɖee fia be yemedi be yeaxɔ agbanɔamedzi bubuwo le hamea me o. Esi eƒe nuŋububu va trɔ la, ‘edi sidzedze yome’ mɔ eye wòbia tso hamemetsitsiwo si be woaɖo aɖaŋu na ye. Egblɔ be, “Hamemetsitsiawo ɖo aɖaŋu nyui siwo akpe ɖe ŋunye mawɔ ŋgɔyiyi la nam.” Philip wɔ ɖe aɖaŋuɖoɖo mawo dzi. Enye hamemetsitsi fifia.—Lod. 18:15.\nƉoe Ɖe Amewo Ɖoe Ɖe Amewo Ðe Nèle Dzikpɔladɔ ‘Minyama’?\nƉoe Ɖe Amewo Ɖoe Ɖe Amewo GBETAKPƆXƆ—TATA SI MÍESRƆ̃NA September 2014


Psalmowo 45 | Biblia Le Internet Dzi | Xexe Yeye Gɔmeɖeɖe\nFia si wosi ami na la ƒe srɔ̃ɖeɖe\nNya dzetoe dona le enu (2)\n“Mawue nye wò fiazikpui ɖaa tegbee” (6)\nWò tugbedzedze alé dzi na fia la (11)\nViwòŋutsuwo anye amegãwo ɖe anyigba blibo la dzi (16)\nNa henɔ la; ɖe “Dzogbenyawo” ƒe gbe nu. Kora viwo+ ƒe ha. Maskil.* Lɔlɔ̃ha. 45 Nya nyui aɖe le fiefiẽm le nye dzi me wlɔwlɔwlɔ. Mebe: “Fia aɖe ŋue nye ha* la ku ɖo.”+ Nye aɖe nenɔ abe nugbugbɔŋlɔla+ bibi ƒe nuŋlɔti+ ene. 2 Wòe dze ɖeka wu le amegbetɔviwo dome. Nya dzetoe dona le nu me na wò.+ Esia tae Mawu yra wò tegbee ɖo.+ 3 Oo ŋusẽtɔ,+ ta wò yi,+Le wò bubu kple wò atsyɔ̃ɖoɖo me.+ 4 Nɔ wo atsyɔ̃ɖoɖo me nàho ayi aɖaɖu dzi;+Ho yi le nyateƒe kple ɖokuibɔbɔ kpakple dzɔdzɔenyenye+ ta,Eye wò nuɖusi awɔ nu dziŋɔwo.* 5 Wò aŋutrɔwo le ɖaɖam, wona dukɔwo le anyi dzem le ŋgɔwò;+Woƒo ɖe fia ƒe futɔwo ƒe dzi me floi.+ 6 Mawue nye wò fiazikpui ɖaa tegbee;+Wò fiaɖuƒe ƒe fiatikplɔ nye nu dzɔdzɔe wɔwɔ ƒe fiatikplɔ.*+ 7 Èlɔ̃ nu dzɔdzɔe wɔwɔ,+ eye nèlé fu nu vɔ̃ɖi wɔwɔ.+ Esia tae Mawu, wò Mawu, si+ dzidzɔmi+ na wò wu hawòtiwo. 8 Mire, aloe kple kasia ƒe ʋeʋẽ lilili le wò awuwo katã me;Kasaŋkuƒoƒo do dzidzɔ na wò le nyiɖufiasã gã la me. 9 Fia vinyɔnuwo le wò nyɔnu bubumewo dome. Fia srɔ̃* le Ofir+ sikanuwo me tɔ ɖe wò ɖusime. 10 Oo vinyɔnu, ɖo to nàsee, eye nàƒu to anyi;Eye wò ŋku nedzo le wò dukɔ kple fofowò ƒe aƒe la dzi. 11 Wò tugbedzedze alé dzi na fia la,Elabena eyae nye wò aƒetɔ,Eya ta bɔbɔ nɛ. 12 Tiro vinyɔnu atsɔ nunana vɛ;Eye kesinɔtɔ gãwo adi amenuveve tso gbɔwò.* 13 Fia vinyɔnu si le fiasã* la me la, nye atsyɔ̃ɖoɖo sɔŋ.Sika ye wotsɔ do atsyã na* eƒe awuwo. 14 Woakplɔe ava fia la gbɔ le atsyɔ̃ɖowu dzeani me.* Woakplɔ exɔlɔ̃ ɖetugbui leaƒe siwo le eyome la ava gbɔwò. 15 Woatsɔ dzidzɔ kple aseyetsotso akplɔ wo vɛ;Woage ɖe fiasã la me. 16 Viwòŋutsuwo anɔ tɔgbuiwòwo teƒe. Àtsɔ wo aɖo amegãwoe ɖe anyigba blibo la dzi.+ 17 Mana woanya wò ŋkɔ le dzidzime siwo katã ava va la me.+ Esia tae dukɔwo akafu wò ɖaa tegbee.\n^ Egɔmeɖeɖe tẽe, “nye nyawo.”\n^ Egɔmeɖeɖe tẽe, “Eye wò nuɖusi afia nu dziŋɔwo wɔwɔ wò.”\n^ Alo, “ʋɔnu dzɔdzɔe dɔdrɔ̃ ƒe fiatikplɔ.”\n^ Alo, “Fianyɔnu.”\n^ Alo, “adi be nàkɔ mo ɖe yewo.”\n^ Alo, “aƒe.”\n^ Egɔmeɖeɖe tẽe, “Wotsɔ sika ɖo to na.”\n^ Agate ŋu afia, “le awu ʋlaya si me wolɔ̃ nu ɖo me.”


Fia Nebukadnezar Kple Ŋutsuvi Ene Le Babilon | Biblia Me Ŋutinya\nFIA Nebukadnezar kplɔ Israel-vi agbalẽnyala nyuitɔwo katã yi ɖe Babilon. Emegbe la, fia la tia ɖekakpui dzeɖekɛ, siwo zã wu ɖesiaɖe la le wo dome. Wo dometɔ enee nye ɖekakpui, siwo kpɔm nèle le afisia. Ðekae nye Daniel, eye Babiloniatɔwo yɔa etɔ̃ mamlɛawo be Sadrax, Mesax kple Abed-Nego.\nNebukadnezar ɖo be yeahe ɖekakpuiawo be woasubɔ le yeƒe fiasa me. Ne ehe wo hena ƒe etɔ̃ vɔ la, atia zazɛ̃tɔwo kekeake ɖeɖe be woakpe ɖe ye ŋu le nya sesẽwo me. Fia la di be ɖekakpuiawo ƒe lãme nasẽ nyuie le woƒe hehe la me. Eyata ede se be yeƒe subɔlawo natsɔ nuɖuɖu dami kple wein, si wotsɔna vɛ na ye kple yeƒe ƒomea la ke na ɖekakpuiawo katã.\nKpɔ ɖekakpui Daniel ɖa. Ènya nya, si gblɔm wòle na Nebukadnezar subɔlawo ƒe amegã Aspenaz mahã? Daniel le gbɔgblɔm nɛ be yemedi be yeaɖu fia ƒe nu damiawo o. Gake nya la ɖe fu na Aspenaz. Egblɔ be: ‘Fia lae tia nusi wòle be miaɖu ahano la. Eyata ne miaƒe lãme mesẽ abe ɖekakpui bubuawo tɔ ene o la, awum.’\nEye Daniel yi dzikpɔla, si Aspenaz ɖo eya kple exɔlɔ̃ etɔ̃awo nu la gbɔ gblɔ nɛ bena: ‘Taflatse do mí kpɔ hena ŋkeke 10. Na amagbewo mí míaɖu, kple tsi, si míano. Emegbe nàtsɔ mí asɔ kple ɖekakpui bubu, siwo le fia ƒe nu ɖum la be amekawoe anya kpɔ wu hã.’\nDzikpɔla la lɔ̃ ɖe edzi. Ke esi ŋkeke 10 la de la, Daniel kple exɔlɔ̃ etɔ̃awo ƒe lãme nya kpɔ wu ɖekakpui mamlɛawo katã. Eyata dzikpɔla la na woyi amagbeawo ɖuɖu dzi ɖe nusi fia na wo la teƒe.\nƑe etɔ̃a megbe la, wokplɔ ɖekakpuiawo katã yi Nebukadnezar gbɔe. Esi fia la ƒo nu na wo katã vɔ la, ekpɔ be Daniel kple exɔlɔ̃ etɔ̃wo zã wu amesiame. Eyata exɔ wo be woakpe ɖe ye ŋu le fiasa la me. Eye ne fia la bia nya alo de nya sesẽwo asi na Daniel, Sadrax, Mesax kple Abed-Nego la, wosea egɔme zi 10 wu eƒe nunɔla kple nunyala ɖesiaɖe.\nWotso kufia na Daniel, gake ɖe wòate ŋu aƒo asa nɛ hafia?\nWomade Ta Agu O\nÐe Mawu akpɔ ɖekakpui wɔnuteƒe etɔ̃ siawo ta le kpodzo bibi la mea?


Woxɔ Tadeaguƒewo Sesẽe Le Ukraine Ƒe Ɣedzeƒenuto Siwo Nye Donetsk Kple Luhansk Me\nGBE BUBU Afrikaans Albanian Armenian Azerbaijani China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Fijian Finnish Franse Georgian German Greek Hungarian Indonesian Italian Kikaonde Kirundi Korean Lithuanian Malagasy Norwegian Polish Portuguese Romanian Russian Sepedi Serbian Serbian (Roman) Slovak Slovenian Spanish Swahili Swedish Tagalog Turkish Ukrainian Xhosa Zulu\nFEBRUARY (DZODZE) 13, 2015\nTso ɣeaɖeɣi va ɖo January (Dzove) 2015 me la, asrafohawo xɔ Yehowa Ðasefowo ƒe Fiaɖuƒe Akpata (tadeaguƒe) 14 sesẽe le Ukraine. Dukɔa ƒe ɣedzeƒenuto siwo nye Donetsk kple Luhansk mee nu siawo yi edzi le. Dukɔmeviʋawo le edzi yim le nuto siawo me ɣleti geɖewoe nye esia. Gbadagba siawo tɔ ŋku Yehowa Ðasefowo elabe womelɔ̃a woƒe nya gbɔ o, eye womedea bubu mawusubɔsubɔ kple takpekpe ƒe ablɔɖe si le wo si la hã ŋu o.\nƑe 20 kple edzivɔe nye esia Yehowa Ðasefo siwo le Ukraine subɔna le ablɔɖe me. Aƒetɔ Vasyl Kobel, Yehowa Ðasefo aɖe si wɔa dɔ le woƒe alɔdzedɔwɔƒe si le Lviv gblɔ be: “Tso gbe aɖe gbe kee míekpena le míaƒe tadeaguƒewo xlẽa Biblia hedoa gbe ɖa, eye míedzea agbagba be míaƒe nuwɔnawo nade míaƒe nutometɔwo dzi. Gake nyitsɔ laa la, aʋa si le edzi yim le dukɔa ƒe ɣedzeƒenutowo me tɔtɔ Ukrainetɔwo ƒe agbenɔnɔ kura. Eye mele Yehowa Ðasefowo hã kpam o; wole ŋutasẽnuwo wɔm le míawo hã mía ŋu.”\nAƒetɔ Kobel ƒo nu ɖe Yehowa Ðasefo 150,000 siwo le Ukraine la katã nu. Le ɣleti ʋɛ siwo va yi me la, Ðasefo akpe geɖewo si le nuto siwo me aʋawɔwɔa le edzi yim le la me. Gake Ðasefo 17,500 lɔƒo siwo kpɔtɔ le Donetsk kple Luhansk nutowo me la le agbagba dzem be yewoayi yewoƒe gbe sia gbe dɔwo dzi le aʋawɔwɔ dziŋɔ ma me. Esi wònye be woxɔ Ðasefoawo ƒe Fiaɖuƒe Akpatawo le wo si sesẽe ta la, tadeaguƒe megale wo dometɔ akpe geɖe si o. Esia ƒoe ɖe wo nu be woamimi ɖe woƒe haxɔsetɔwo ƒe aƒewo me awɔ woƒe kpekpewo. Eye esia na hã be Ðasefo aɖewo zɔa mɔ gaƒoƒo eve hafi tea ŋu yia woƒe kpekpewɔƒewo.\nFiaɖuƒe Akpatawo Xɔxɔ Sesẽe Kple Ŋkutɔtɔ Ðasefowo Le Woƒe Mawusubɔsubɔ Ta\nÐasefoawo ƒe Fiaɖuƒe Akpatawo xɔxɔ sesẽe menye nu dogoɖenunu kura o, ke boŋ ɖe woɖoe koŋ le ewɔm ɖe wo ŋu le woƒe mawusubɔsubɔ ta. Gbadagba siwo le woƒe tadeaguƒewo xɔm sesẽe ƒe amegã ɖeka ɖe woƒe tamesusu gblɔ be “yewoaɖe Yehowa Ðasefowo katã ɖa kpuie.” Elabena le eƒe susu nu la, Orthodɔks-ha koe woɖe mɔ na le nutoa me. Asrafomegã bubu gblɔ be, “Evɔ na Yehowa Ðasefowo gbidii.” Togbɔ be wole ŋɔdzi dom na Yehowa Ðasefowo hã la, woɖoe kplikpaa be yewoayi yewoƒe dɔwo dzi le Ukraine dukɔa me godoo.\nZi kadodo si dze le ete la dzi ne nàkpɔ Fiaɖuƒe Akpata siwo woxɔ le Ðasefowo si sesẽe.\nFiaɖuƒe Akpata Siwo Woxɔ\nTogbɔ be womewɔ nu vevi Ðasefo aɖeke esime wova xɔ akpatawo hã o la, Ðasefoawo ƒe dedienɔnɔ kple ablɔɖe si le wo si be woakpe kple woƒe haxɔsetɔwo hena tadedeagu la ɖo afɔku me. Gbe ɖeka la, gbadagbawo ge ɖe Fiaɖuƒe Akpata aɖe me le du si woyɔna be Horlivka me le Donetsk-nutoa me esime Ðasefoawo nɔ woƒe subɔsubɔwɔnawo wɔm, eye wodo vɔvɔ̃ na vavalawo. Vavala siawo dometɔ aɖewo nye amegãɖeɖiwo, nyagãɖeɖiwo kple ɖeviwo. Le nudzɔdzɔ bubu me la, esi Yehowa Ðasefowo va ɖo be yewoage ɖe yewoƒe Fiaɖuƒe Akpata me hena subɔsubɔwɔnawo wɔwɔ la, woƒe nu koe ku, elabena woɖɔli akpataa ƒe gametiwo eye gbadagbawo tsɔ teƒea wɔ wo nɔƒee.\nAfɔ Siwo Woɖe Be Woakpɔ Nyaa Gbɔ\nAƒetɔ Kobel gblɔ be: “Míaƒe alɔdzedɔwɔƒe si le Lviv do ka kple dudɔwɔƒe kple dziɖuɖumegã vovovowo hena nyanya wo tso akpatawo xɔxɔ sesẽe manɔsenu sia ŋu. Wona dziɖuɖua nya be nu siwo ame siwo xɔ akpata siawo sesẽe awɔ le akpata siawo me la mele yewoƒe ŋkɔ me o.” Tsɔ kpe ɖe eŋu la, alɔdzedɔwɔƒea fia mɔ ame siwo nye ŋgɔxɔlawo le Yehowa Ðasefowo ƒe hame siwo le Donetsk kple Luhansk nutoawo me me be woawɔ nu sia nu si ana Ðasefoawo nanɔ dedie. Woɖo ŋku edzi na ŋutsu siawo be amegbetɔ ƒe agbe le vevie wu akpatawo, eya ta womegawɔ naneke si ade Ðasefo aɖeke ƒe agbe afɔku me o.\nEsi wònye be nutoa me mefa fifia o ta la, mɔnukpɔkpɔ aɖeke meli be Ðasefoawo natsɔ akpatawo xɔxɔ ƒe nya sia ayi ʋɔnudrɔ̃ƒe ale be woagbugbɔ woƒe Fiaɖuƒe Akpatawo na wo o. Togbɔ be akpata siawo xɔxɔ na nɔnɔmea sesẽ na Ðasefoawo hã la, woɖoe kplikpaa be yewoayi yewoƒe mawusubɔsubɔdɔwo dzi tamanamanae. Wole mɔ kpɔm na ɣeyiɣi si me woagbugbɔ woƒe Fiaɖuƒe Akpatawo na wo eye woagakpe kple woƒe haxɔsetɔwo le dedienɔnɔ me ahaɖe dzi ɖi.


2 Fiawo 20 | Biblia Le Internet Dzi | Xexe Yeye Gɔmeɖeɖe\n2 Fiawo 20:1-21\nHizkiya ƒe dɔléle kple hayahaya (1-11)\nAme dɔdɔwo tso Babilon (12-19)\nHizkiya ku (20, 21)\n20 Le ŋkeke mawo me la, Hizkiya dze dɔ de kuku ge kloe.+ Eye nyagblɔɖila Yesaya, Amoz vi, va egbɔ gblɔ nɛ be, “Ale Yehowa gblɔe nye esi: ‘Wɔ ɖoɖo na wò aƒemetɔwo, elabena èle kuku ge; màhaya o.’”+ 2 Enumake Hizkiya trɔ mo ɖe gli ŋu hedo gbe ɖa na Yehowa be: 3 “Oo Yehowa, meɖe kuku, ɖo ŋku ale si mezɔ le ŋkuwòme le nyateƒe kple dzi blibo me, eye mewɔ nu si nyo le ŋkuwòme la dzi.”+ Eye Hizkiya fa avi hehehe. 4 Yesaya mekpɔ ɖo xɔxɔnu titinatɔ hafi Yehowa ƒe gbe va nɛ be:+ 5 “Trɔ yi nàɖagblɔ na nye dukɔa kplɔla Hizkiya be, ‘Ale Yehowa, tɔgbuiwò David ƒe Mawu la, gblɔe nye esi: “Mese wò gbedodoɖa la. Mekpɔ wò aɖatsiwo.+ Kpɔ ɖa, mayɔ dɔ wò.+ Le ŋkeke etɔ̃a gbe la, àyi Yehowa ƒe me.+ 6 Matsɔ ƒe wuiatɔ̃ akpe wò agbenɔƒewo,* eye maɖe wò kple du sia tso Asiria-fia+ si me, eye maʋli du sia ta le nye ŋutɔ kple nye subɔla David ta.”’”+ 7 Eye Yesaya gblɔ be: “Mitsɔ gbotsetse ƒuƒu kɔ vɛ.” Eya ta wotsɔe va ɖo ƒoƒoe la dzi, eye wòhaya.+ 8 Do ŋgɔ la, Hizkiya bia Yesaya be: “Nu kae nye dzesi+ be Yehowa ayɔ dɔm, eye be mayi Yehowa ƒe me le ŋkeke etɔ̃a gbe?” 9 Yesaya ɖo eŋu be: “Esiae nye dzesi na wò tso Yehowa gbɔ be Yehowa awɔ nya si wògblɔ la dzi: Èdi be vɔvɔli la neyi ŋgɔ afɔ ewo le atrakpuiawo* dzi loo alo negbugbɔ ɖe megbe afɔ ewoa?”+ 10 Hizkiya gblɔ be: “Ele bɔbɔe be vɔvɔli la nayi ŋgɔ afɔ ewo, ke mele bɔbɔe be wòagbugbɔ ɖe megbe afɔ ewo o.” 11 Eya ta nyagblɔɖila Yesaya do ɣli na Yehowa; eye wòna vɔvɔli la gbugbɔ yi megbe le kpuiawo dzi, le Ahaz ƒe atrakpuiawo dzi, egbugbɔ yi megbe afɔ ewo.+ 12 Ɣemaɣi la, Babilon-fia Berodak-Baladan, Baladan vi, ɖo agbalẽwo kple nunana ɖe Hizkiya, elabena ese be Hizkiya dze dɔ.+ 13 Eye Hizkiya xɔ wo nyuie,* eye wòtsɔ nu siwo katã le eƒe kesinɔnudzraɖoƒe+ siwo nye klosalo, sika, balsam-mi, kple ami xɔasi bubuwo, nu siwo le eƒe aʋawɔnuwo dzraɖoƒe kple nu sia nu si le eƒe kesinɔnudzraɖoƒe fia wo. Naneke meli si Hizkiya metsɔ fia wo le eya ŋutɔ ƒe aƒe* la kple eƒe dziɖuƒe blibo la katã me o. 14 Emegbe nyagblɔɖila Yesaya va Fia Hizkiya gbɔ va biae be: “Nya kae ame siawo gblɔ, eye afi kae wotso?” Hizkiya ɖo eŋu be: “Anyigba didi aɖe dzie wotso va, tso keke Babilon ke.”+ 15 Eye wòbiae be: “Nu kae wokpɔ le aƒewò me?”* Hizkiya ɖo eŋu be: “Wokpɔ nu sia nu si le aƒenye* me. Naneke mele nye kesinɔnudzraɖoƒe si nyemetsɔ fia wo o.” 16 Yesaya gblɔ na Hizkiya be: “Se Yehowa ƒe nya,+ 17 ‘Kpɔ ɖa! Ŋkekewo li gbɔna, esime woalɔ nu siwo katã le wò aƒe* me kple nu siwo katã tɔgbuiwòwo dzra ɖo va se ɖe egbe sia la adzoe ayi Babilon.+ Womagblẽ naneke ɖi o,’ Yehowa ye gblɔe. 18 ‘Woakplɔ wò ŋutɔ viwòŋutsu siwo nàdzi la dometɔ aɖewo adzoe,+ eye woazu fiaŋumewo le Babilon-fia ƒe fiasã me.”’”+ 19 Eye Hizkiya ɖo eŋu na Yesaya be: “Yehowa ƒe nya si nègblɔ la nyo.”+ Eye wògagblɔ be: “Ne ŋutifafa anɔ anyi eye nuwo ali ke* le nye agbenɔɣi* ko la, ke enyo.”+ 20 Hizkiya ŋutinya susɔeawo, eƒe kalẽwɔwɔwo katã kple ale si wòɖe ta+ kple tɔʋu eye wòhe tsi va dua mee la,+ woŋlɔ wo ɖe Yuda-fiawo ƒe ŋutinyagbalẽ me. 21 Eye wotsɔ Hizkiya mlɔ tɔgbuiawo gbɔ,+ eye via Manase+ zu fia ɖe eteƒe.+\n^ Ðewohĩ wotsɔa atrakpuiawo bua game.\n^ Alo, “ɖo to wo.”\n^ Alo, “eye nyateƒe anɔ anyi.”\n2 Fiawo 20


2 Korintotɔwo 12 | Biblia Le Internet Dzi | Xexe Yeye Gɔmeɖeɖe (1984)\n12 Ele be maƒo adegbe. Viɖe aɖeke mele eŋu o; gake mele nu ƒo ge tso Aƒetɔ la ƒe ŋutega wɔnukuwo kple nyaɖeɖefiawo ŋu. 2 Menya ame aɖe si le ƒomedodo me kple Kristo, si wokɔ yi dziƒo etɔ̃lia le nɔnɔme ma me ƒe wuienee nye esia—ŋutilã mee wònɔ o, nyemenya o, alo meɖanɔ ŋutilã me o, nyemenya o; Mawue nya. 3 Ɛ̃, menya ame ma—ŋutilã mee wòɖanɔ alo meɖanɔ ŋutilã me o, nyemenya o; Mawue nya— 4 be wokɔe yi paradiso me, eye wòse nya siwo mele be woagblɔ o, siwo womeɖe mɔ na ame, be wòagblɔ o. 5 Maƒo adegbe le nenem me sia ŋu, gake nyemaƒo adegbe le ɖokuinye ŋu o, negbe le nye gbɔdzɔgbɔdzɔwo ŋu ko. 6 Elabena ne madi be maƒo adegbe la, nyemaƒo nu abe ame si si susu mele o ene o, elabena mato nyateƒe. Gake nyemewɔnɛ o, bene ame aɖeke nagakafum wu ale si wòkpɔam, alo le nya siwo wòsena le nunye la nu, 7 le nyaɖeɖefia gbogboawo ɖeɖe dzaa ko ta o. Eya ta bene magado ɖokuinye ɖe dzi akpa o la, wotsɔ ŋu aɖe de nye ŋutilã me, Satana ƒe dɔla aɖe, be wòanɔ ƒoyem, bene magado ɖokuinye ɖe dzi akpa o. 8 Meɖe kuku na Aƒetɔ la vevie zi etɔ̃ le esia ŋuti, be wòadzo le gbɔnye; 9 ke hã, egblɔ nam eme kɔ nyuie be: “Nye amenuveve sɔ gbɔ na wò; elabena nye ŋusẽ zua blibo le mewò le wò gbɔdzɔgbɔdzɔ me.” Eya ta malɔ̃ faa geɖe wu be, maƒo adegbe le nye gbɔdzɔgbɔdzɔwo ŋu boŋ, bene Kristo la ƒe ŋusẽ nanɔ dzinye abe agbadɔ ene. 10 Eya ta mekpɔa dzidzɔ le gbɔdzɔgbɔdzɔwo me, le dzudzuwo me, le hiãkamewo me, le yometitiwo kple xaxawo me, le Kristo ta. Elabena ne megbɔdzɔ la, ekema ŋusẽ ɖoa ŋunye. 11 Mezu ame masenugɔme. Miawoe zi dzinye, elabena miawoe wòle be miakafum hafi. Elabena ne nyemenye naneke o gɔ̃ hã la, miaƒe apostolo deŋgɔ mawo menyo wum le nu ɖeka teti hã me o. 12 Le nyateƒe me la, wowɔ apostolo ƒe dzesiwo le mia dome to dzidodo katã me, eye wowɔ wo to dzesiwo kple nukunuwo kpakple ŋusẽdɔwo me. 13 Elabena nu ka mee hame susɔeawo nyo wu mi le, ne menye be nyemezu agba na mi o koe oa? Mitsɔ vodada sia kem faa. 14 Kpɔ ɖa! Zi etɔ̃liae nye esia si medzra ɖo be mava mia gbɔ, ke hã, nyemazu agba na mi o. Elabena menye miaƒe nunɔamesiwo dimee mele o, ke boŋ mia ŋutɔwoe; elabena menye viwoe adzra domenyinu ɖo ɖi na wo dzilawo o, ke boŋ dzilawoe awɔe na wo viwo. 15 Le gonyeme la, adzɔ dzi nam be mazã nye nuwo katã, eye be woazãm bliboe, ɖe miaƒe luʋɔwo ta. Ne melɔ̃ mi geɖe wu la, ɖe wòle be miawo ya mialɔ̃m ʋɛe wua? 16 Gake aleke kee wòɖale o, nyemezu agba na mi o. Ke hã, miegblɔna be menye “ayetɔ,” eye be “meble” mia nu lé. 17 Nyemeto ame siwo medɔ ɖo ɖe mi la dometɔ aɖeke dzi di viɖe le mia ŋu o, alo mewɔea? 18 Mexlɔ̃ nu Tito, eye medɔ nɔvi la kpe ɖe eŋu. Tito medi viɖe aɖeke le mia ŋu o ɖe, alo ediia? Gbɔgbɔ ɖeka ma nue míezɔ le, menye nenemae oa? Afɔɖoƒe ɖekae míezɔ, menye nenemae oa? 19 Ðe miele susum le ɣeyiɣi sia katã me be, míele mía ɖokui ta ʋlim le mia ŋkumea? Mawu ŋkumee míele nu ƒom le le Kristo me. Gake lɔlɔ̃tɔwo, nuwo katã li hena mia tutuɖo. 20 Elabena mele vɔvɔ̃m be le mɔ aɖe nu la, ɖewohĩ ne meva la, nyemakpɔ mi abe ale si madi ene o, eye be nyemanɔ na mi abe ale si miadi ene o, ke boŋ be dzre, ŋuʋaʋã, dzikudodowo, nyahehewo, ameŋugbegblẽwo, sakplisasawo, ɖokuidodoɖedziwo, nyamanyamawɔwɔwo, anɔ anyi le mɔ aɖe nu. 21 Ðewohĩ ne megava la, nye Mawu abɔbɔm ɖe anyi le mia dome, eye maxa nu le ame siwo wɔ nu vɔ̃ tsã, evɔ wometrɔ dzi me le woƒe makɔmakɔnyenye kple agbe gbegblẽ nɔnɔ kpakple ŋukpenanuwɔwɔ si me wonɔ me o, la dometɔ geɖewo ta.


Ale Si Nàhe Viwò Ƒewuivi | Nu Si Akpe Ðe Ƒomewo Ŋu\nGBE BUBU Afrikaans Albanian Amharic Arabic Armenian Bislama Bulgarian Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Efik Estonian Eŋlisi Eʋegbe Finnish Franse Georgian German Greek Hebrew Hiligaynon Hindi Hungarian Icelandic Igbo Iloko Indonesian Italian Japanese Kinyarwanda Kirghiz Kirundi Korean Lingala Lithuanian Macedonian Malagasy Myanmar Norwegian Pangasinan Polish Portuguese Romanian Russian Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Swahili Swedish Tagalog Tahitian Thai Tigrinya Tsonga Turkish Twi Ukrainian Xhosa Yoruba Zulu\nNU SI AKPE ÐE ƑOMEWO ŊU | VIHEHE\nSe si le aƒea mee nye be ame aɖeke mekpɔ mɔ azã asitelefon ne eƒo zã ga 9 o, gake le kwasiɖa sia me la, èlé viwònyɔnuvia zi eve wònɔ nu ŋlɔm na amewo le asitelefon dzi le zãtiƒe. Ede se na viwò be negbɔ va aƒe me hafi wòaƒo zã ga 10, gake etsɔ si va yi la, eƒo zã ga 11 to eŋu hafi wògbɔ.\nViwò ƒewuivia ƒe nya medzɔ ya o. Gake ehiã be nànya nu si tae mewɔ sea dzi o. Dzidzɔnyae nye be togbɔ be adze abe ɖe wòɖoe koŋ dze aglã ene hã la, anɔ eme be menye ŋkubiãnya nenema gbegbe o.\nSedede siwo me mekɔ tututu o. Ƒewuivi aɖewo daa se dzi kple susu be yewoakpɔe ɖa be woahe to na yewo vavã hã. Le kpɔɖeŋu me, ne dzilaa gblɔ be yeahe to na via ƒewuivi ɖe nu gbegblẽ aɖe ta la, ɖevia ate ŋu aɖoe be yeawɔ nu si wògbe na ye la kpɔ be ahe to na ye nyateƒe mahã. Ðe wòfia be ƒewuivi ma zu vi sẽto? Mefia nenema kokoko o. Nyateƒeae nye be enɔa bɔbɔe be ƒewuiviwo nada se dzi ne wokpɔe be yewo dzilawo ƒe nyawo metoa mɔ ɖeka o, alo sededea me mekɔ tututu o.\nSe gbogbowo. Dzila aɖewo dea se gbogbo aɖewo na wo vi ƒewuiviwo be yewoatsɔ axe mɔ na wo be womagawɔ nu gbegblẽ o. Ne ɖeviawo da seawo dzi la, wo dzilawo gadea se bubuwo kpenɛ. Gake zi geɖe la, ɖeko esia gagblẽa nyaa ɖe edzi. Agbalẽ aɖe si ƒo nu tso ƒewuiviwo kple wo dzilawo ŋu gblɔ be: “Zi ale si nèle agbagba dzem be yeaxe mɔ nɛ la, zi nenemae wòagasẽ to ɖe edzie.” (Parent/Teen Breakthrough) Ðeko esia wɔwɔ le abe tsikɔkɔ ɖe kpe dzi ene, maɖe vi aɖeke o.\nAmehehe si sɔ la ɖea vi. Nu si koŋ “amehehe” fiae nye be woafia nu ame, eye eto vovo na “tohehe,” si fia be woana ame nase veve. Ke aleke nàte ŋu afia viwò be woawɔ ɖe wò gbe dzi?\nWò sededewo me nekɔ. Gblɔ nu si tututu nèdi be ƒewuivia nawɔ kple to si nàhe nɛ ne mewɔ ɖe edzi o la nɛ.—Biblia ƒe gɔmeɖose: Galatiatɔwo 6:7.\nAɖaŋuɖoɖo: Ŋlɔ se siwo nède la ɖe agbalẽ me. Azɔ bia ɖokuiwò be: ‘Ðe seawo sɔ gbɔ akpa? Ðe wole ʋɛe akpa? Ðe wo dometɔ aɖewo megahiã oa? Ðe wòhiã be mawɔ asitɔtrɔ le nye sedede aɖewo ŋu le ale si vinye ƒewuivia le agbagba dzemee la nua?’\nWò nyawo neto mɔ ɖeka. Ƒewuiviwo tɔtɔna ne wowɔ nane kwasiɖa si va yi wozi kpi kpɔ wo, evɔ wova he to na wo le kwasiɖa sia me esi wogawɔ nu ma tɔgbi.—Biblia ƒe gɔmeɖose: Mateo 5:37.\nAɖaŋuɖoɖo: Na tohehea nasɔ ɖe “nu gbegblẽ” si wòwɔ la nu. Le kpɔɖeŋu me, ne èɖo game si wòle be viwò nagbɔ tso gbɔdome nɛ gake wòda le edzi la, ke na wòagbɔ kaba wu tsã.\nSe nu gɔme nɛ. Na viwòa nakpɔe be dzila si ƒe nya me mesẽ akpa o lae nènye to ablɔɖe geɖe wu nanɛ me ne edze nɛ.—Biblia ƒe gɔmeɖose: Filipitɔwo 4:5.\nAɖaŋuɖoɖo: Wò kple viwò ƒewuivi minɔ anyi míadzro sededeawo me ɖekae. Àte ŋu ana eya ŋutɔ nagblɔ to si woahe nɛ ne eda se aɖewo dzi la gɔ̃ hã. Ne ƒewuiviwo ŋutɔ hã le me hafi wode sea la, edziwɔwɔ nɔa bɔbɔe na wo.\nKpe ɖe eŋu wòatu nɔnɔme nyuiwo ɖo. Menye wò taɖodzinua koe nye be nàna wòawɔ ɖe wo sededewo dzi o, ke boŋ kpe ɖe eŋu be dzitsinya nyui nasu esi, si ana wòate ŋu ade vovo nyui kple vɔ̃ dome. (Kpɔ aɖaka si nye “Kpe Ðe Eŋu Wòatu Nɔnɔme Nyuiwo Ðo.”)—Biblia ƒe gɔmeɖose: 1 Petro 3:16.\nAɖaŋuɖoɖo: Di kpekpeɖeŋu tso Biblia me. Bibliae nye teƒe nyuitɔ kekeake si nàkpɔ “amehehe, si fiaa gɔmesese ame” le, eye eƒe nunya ate ŋu ana “gegemewo nadze aɖaŋu, eye ɖekakpuiwo nadze si nu, eye woabu tame.”—Lododowo 1:1-4.\n“Nu sia nu si ƒãm ame le la, nu sia kee wòaŋe.”—Galatiatɔwo 6:7.\n“Mina miaƒe Ɛ̃ nanye Ɛ̃ ko, eye miaƒe Ao nanye Ao ko.”—Mateo 5:37.\n“Mina dzitsinya nyui nanɔ mia si.”—1 Petro 3:16.\nKPE ÐE EŊU WÒATU NƆNƆME NYUIWO ÐO\nKpe ɖe viwò ŋu wòabu nɔnɔme nyui siwo wòadi be amewo nanya na ye la ŋu. Ne sɔhɛwo do go kuxiwo la, woate ŋu asrɔ̃ ale si woawɔ nyametsotso nyuiwo to nya siawo biabia wo ɖokuiwo me:\nAme ka ƒomevie medi be mava nye?—Kolosetɔwo 3:10.\nAleke ame si si Kristo ƒe nɔnɔme le awɔ nu ne edo go kuxi sia?—Lododowo 10:1.\nBiblia ƒo nu tso ŋutsu kple nyɔnu geɖe siwo ƒe nuwɔnawo na wobu wo ame nyuiwo alo ame vɔ̃ɖiwoe la ŋu. (1 Korintotɔwo 10:11; Yakobo 5:10, 11) Zã ame siawo ƒe kpɔɖeŋu nàtsɔ akpe ɖe viwòa ŋu be wòatu nɔnɔme nyuiwo ɖo.\nƉoe Ɖe Amewo Ɖoe Ɖe Amewo Ale Si Nàhe Viwò Ƒewuivi\nLot Kple Eƒe Ƒomea\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo NYƆ! Kpɔ Ðokuiwò Ta Tso Nu Vlo Wɔlawo Si Me!\nƉoe Ɖe Amewo Ɖoe Ɖe Amewo NYƆ! Kpɔ Ðokuiwò Ta Tso Nu Vlo Wɔlawo Si Me!\nNYƆ! Kpɔ Ðokuiwò Ta Tso Nu Vlo Wɔlawo Si Me!


Nukatae Mose ƒe Sea gblɔ be vidzinuwo ƒe dɔwɔwɔ aɖewo ana ‘ame ŋu makɔ o’?\nMawu wɔ vidzinuwo be woato wo dzi adzi vi, eye be wo zazã nado dzidzɔ na srɔ̃tɔwo. (Mose I, 1:28; Lododowo 5:15-18) Gake míekpɔ se aɖewo le Mose ƒe Agbalẽ Etɔ̃lia ƒe ta 12 lia kple 15 lia me siwo gblɔ be ŋutsu ƒe tsinyenye, nyɔnu ƒe dzinukpɔkpɔ, kple vidzidzi, na ame ŋu mekɔ o. (Mose III, 12:1-6; 15:16-24) Se siawo siwo wotsɔ na Israel-viwo la na wonɔ lãmesẽ me, wodo agbenyuinɔnɔ ɖe ŋgɔ, eye wona wokpɔe be ʋu nye nu kɔkɔe, eye be ehiã be woalé avu ɖe yewoƒe nuvɔ̃wo ta.\nMɔ geɖe siwo nu Mose ƒe Sea me nudidi siwo ku ɖe vidzinuwo ŋu, kpe ɖe Israel-viwo ŋu le la dometɔ ɖekae nye be ena wonɔ lãmesẽ me. Agbalẽ si nye The Bible and Modern Medicine (Biblia Kple Egbegbe Atikeŋutinunya) gblɔ be: “Se si wode be woagadɔ nyɔnu si kpɔ dzinu gbɔ o la kpɔ wo ta tso gbɔdɔdɔ me dɔxɔleameŋu aɖewo me . . . eye enye mɔnu nyui aɖe si dzi woato axe mɔ ɖe vidzidɔ me kansa nu.” Se siawo kpɔ Mawu ƒe amewo ta tso dɔléle siwo ɖewohĩ womenya alo dea dzesii o kura gɔ̃ hã me. Esi dukɔ sia me tɔwo lé be na woƒe vidzinuwo nyuie ta la, wodzi ɖe edzi abe alesi Mawu do ŋugbe be yeana woasɔ gbɔ eye nu adze dzi na wo la ene. (Mose I, 15:5; 22:17) Se siawo ku ɖe Mawu ƒe amewo ƒe seselelãmenyawo hã ŋu. To se siawo dzi wɔwɔ me la, srɔ̃tɔwo srɔ̃ alesi woaɖu wo ɖokui dzi le gbɔdɔnyawo me.\nGake nusi koŋ nana ame ŋu mekɔna o le vidzinuwo ƒe dɔwɔwɔ mee nye ʋu ƒe sisi le ame ŋu. Menye ʋu ƒe nukɔkɔenyenye dzi koe Yehowa ƒe se siwo ku ɖe ʋu ŋu la hea Israel-viwo ƒe susu yinae o, ehea woƒe susu yia dɔ vevi siwo wozãna ʋu tsɔ wɔna le Yehowa subɔsubɔ me, siwo nye vɔsawo kple avuléle ɖe nuvɔ̃ ta hã dzi.—Mose III, 17:11; Mose V, 12:23, 24, 27.\nEyata nudidi siwo le Sea me le vidzinuwo ŋu la ku ɖe amegbetɔ ƒe blibomademade ŋu tẽ. Israel-viwo nya be esi Adam kple Xawa wɔ nuvɔ̃ ta la, womagate ŋu adzi vi siwo de blibo o. Woƒe dzidzimeviwo katã akpɔ nuvɔ̃ ƒe nu gbegblẽ me tsonuwo—blibomademade kple ku. (Romatɔwo 5:12) Togbɔ be ɖe wowɔ vidzinuwo le gɔmedzedzea me be srɔ̃tɔwo nato wo dzi adzi vi deblibowo hã la, nuvɔ̃ me tsonuwo wɔe be nuvɔ̃me madeblibowo koe woate ŋu adzi.\nEyata menye nuvɔ̃ si dome Israel-viwo nyi la dzi koe nudidi siwo le Sea me ku ɖe wo ɖokui ŋu kɔkɔ ŋu ɖoa ŋkui na wo o, enana wokpɔnɛ hã be yewohiã tafe si alé avu ɖe yewoƒe nuvɔ̃wo ta ahana ameƒomea nagade blibo ake. Gake lãwo ƒe vɔsa siwo wowɔ la mete ŋu wɔ nu ma o. (Hebritɔwo 10:3, 4) Taɖodzinu si nɔ Mose ƒe Sea ŋue nye be wòana woanɔ mɔ kpɔm na Kristo ahakpe ɖe wo ŋu woakpɔe adze sii be Yesu ƒe agbe deblibo si wòtsɔ na la dzi koe woato atsɔ nuvɔ̃wo ake ŋutɔŋutɔ ahana mɔnukpɔkpɔ nasu nuteƒewɔlawo si be woakpɔ agbe mavɔ.—Galatiatɔwo 3:24; Hebritɔwo 9:13, 14.


‘Mikpɔ Nu Siwo Le Vevie Wu La Dze Sii’ (Filipitɔwo 1:10) | Nusɔsrɔ̃\nGBE BUBU Afrikaans Albanian Amharic Arabic Argentina Tokunɔgbe Armenian Aymara Azerbaijani Azerbaijani (Cyrillic) Bicol Brazil Tokunɔgbe Bulgarian Cambodian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Colombia Tokunɔgbe Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greek Greenlandic Guarani Haitian Creole Hiligaynon Hungarian Icelandic Igbo Iloko Indonesian Italian Italy Tokunɔgbe Japan Tokunɔgbe Japanese Kazakh Kikuyu Kinyarwanda Kirghiz Korean Kwangali Kwanyama Latvian Lingala Lithuanian Luo Malagasy Malay Maltese Mexico Tokunɔgbe Myanmar Ndebele Ndonga Nepali Ngabere Norwegian Nzema Oromo Pangasinan Polish Portuguese Punjabi Quechua (Ayacucho) Quechua (Bolivia) Romanian Russia Tokunɔgbe Russian Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Sranantongo Swahili Swati Swedish Tagalog Tahitian Thai Tigrinya Tsonga Turkish Twi Ukrainian Umbundu Uruund Uzbek Venda Vietnamese Waray-Waray Wayuunaiki Wolaita Xhosa Yoruba Zulu\n‘Mikpɔ nu siwo le vevie wu la dze sii.’—FLP. 1:10.\nNYA SIWO ŊU MÍADE ŊUGBLE LE\nAleke ŋutega siwo Yesaya, Xezekiel kple Daniel kpɔ la ate ŋu ana kakaɖedzi nasu mía si?\nNu kae míesrɔ̃ tso ale si Yehowa ƒe habɔbɔa ƒe akpa si le anyigba dzi ƒe susu le nu vevitɔ kekeake ŋu la me?\nNu kae nyati sia na nèɖoe kplikpaa be yeawɔ?\n1, 2. Nyagblɔɖi siwo ku ɖe ŋkeke mamlɛawo ŋu la dometɔ ka mee Yesu ƒe nusrɔ̃lawo anya tsɔ ɖe le vevie, eye nu ka tae?\nPETRO, Yakobo, Yohanes kple Andrea ɖeɖe ye le woƒe Aƒetɔ la gbɔ le ɣeyiɣi sia me. Wokpɔtɔ le nya si Yesu gblɔ do ŋgɔ tso gbedoxɔa tsɔtsrɔ̃ ŋu la ŋu bum vevie. (Marko 13:1-4) Eya ta wobiae be: “Gblɔe na mí: Ɣekaɣie nu siawo adzɔ, eye nu kae anye wò anyinɔnɔ kple nuɖoanyi sia ƒe nuwuɣi la ƒe dzesi?” (Mat. 24:1-3) Yesu gblɔ nudzɔdzɔ alo nɔnɔme siwo ahe tɔtrɔ gãwo ava amewo ƒe agbenɔnɔ me eye wòaganye Satana ƒe xexe vɔ̃ɖi sia ƒe ŋkeke mamlɛawo ƒe dzesi la ŋu nya na wo. Yesu ƒe nusrɔ̃lawo anya tsɔ ɖe le nudzɔdzɔawo dometɔ ɖeka aɖe me vevie. Esi Yesu yɔ nu donuxaxanamewo abe aʋawɔwɔ, nuɖuɖu ƒe veve kple sedzimawɔmawɔ ƒe dzidziɖedzi ene vɔ la, egblɔ nu dodzidzɔname aɖe si hã anye ŋkeke mamlɛawo ƒe dzesi. Egblɔ be: “Woaɖe gbeƒã fiaɖuƒe ŋuti nya nyui sia le anyigba blibo la katã dzi, be wòanye ɖaseɖiɖi na dukɔwo katã, eye ekema nuwuwu la ava.”—Mat. 24:7-14.\n2 Yesu Kristo ƒe nusrɔ̃lawo kpe ɖe eŋu le Fiaɖuƒeŋutinya nyuia gbɔgblɔ me, eye dɔ sia vivi wo nu ŋutɔ. (Luka 8:1; 9:1, 2) Woanya ɖo ŋku edzi be Yesu gblɔ do ŋgɔ be: “Nuŋeŋe la sɔ gbɔ, gake dɔwɔlawo ya mesɔ gbɔ o. Eya ta miɖe kuku na nuŋeŋe ƒe Aƒetɔ la be wòaɖo dɔwɔlawo ɖe eƒe nuŋeŋe la me.” (Luka 10:2) Gake aleke woawɔ aɖe gbeƒã “le anyigba blibo la katã dzi” eye ‘woaɖi ɖase na dukɔwo katã’? Afi kae woakpɔ dɔwɔla gbogbo mawo le? Ne ɖe wòanya wɔ be nusrɔ̃la mawo nakpɔ etsɔme ʋĩi ɣemaɣi esi wonɔ Yesu gbɔ la, anye ne avivi wo nu ŋutɔ! Anye ne ale si nya siwo míexlẽ le Mateo 24:14 le eme vam egbea la teƒe kpɔkpɔ awɔ nuku na wo ale gbegbe.\n3. Aleke Luka 21:34 le eme vam egbea, eye nya kawoe wòle be míabia mía ɖokui?\n3 Míele agbe le ɣeyiɣi si Yesu ƒe nyagblɔɖiawo le eme vam la me. Ame miliɔn geɖe le gbeƒã ɖem Fiaɖuƒeŋutinya nyuia le anyigba bliboa dzi. (Yes. 60:22) Gake Yesu gblɔ hã be asesẽ na ame aɖewo be woatsɔ dɔ sia aɖo nɔƒe gbãtɔ le woƒe agbe me le ŋkeke mamlɛ siawo me. Nu bubuwo ahe woƒe susu, eye ‘wòate woƒe dzi ɖe to.’ (Mixlẽ Luka 21:34.) Míele nya siawo hã me vava teƒe kpɔm. Mawu ƒe amewo dometɔ aɖewo megale dzo tsɔm ɖe nu vevitɔwo ŋu o. Esia dzena le nyametsotso siwo wowɔna ku ɖe dɔwɔɖui, suku kɔkɔ dede, ŋutilãmenunɔamesiwo didi, kple ɣeyiɣi si wozãna ɖe kamedefefe kple modzakaɖeɖe ŋu me. Ðeɖi le nɔvi bubu aɖewo hã ŋu tem le nyaƒoɖeamenuwo kple agbe me dzimaɖitsitsiwo ta. Bia ɖokuiwò be: ‘Aleke wòle le gonyeme? Ðe nye nyametsotsowo ɖenɛ fiana be Mawu ƒe lɔlɔ̃nue nye nu vevitɔ nam le agbe mea?’\n4. (a) Nu kae Paulo bia le eƒe gbedodoɖa ɖe Kristotɔ siwo nɔ Filipi ta me, eye nu ka tae? (b) Nu ka mee míadzro le nyati sia kple esi kplɔe ɖo me, eye kple taɖodzinu ka?\n4 Ehiã be Kristotɔ siwo nɔ anyi le ƒe alafa gbãtɔa me naʋli vevie atsɔ gbɔgbɔmenuwo aɖo nɔƒe gbãtɔ. Apostolo Paulo kpɔe be ehiã be yeado gbe ɖa ɖe nɔvi siwo nɔ Filipi ta, “bene [woakpɔ] nu siwo le vevie wu la adze sii.” (Mixlẽ Filipitɔwo 1:9-11.) Abe apostolo Paulo ene la, wo dometɔ akpa gãtɔ nɔ “dzideƒo geɖe wu ɖem [fia] le Mawu ƒe nya la gbɔgblɔ me vɔvɔ̃manɔmee.” (Flp. 1:12-14) Nenema kee egbea hã mía dometɔ akpa gãtɔ míele gbeƒã ɖem Mawu ƒe Nya la dzinɔameƒotɔe. Ke hã, ɖe made dzi ƒo na mí ŋutɔ be míadzro nu siwo wɔm Yehowa ƒe habɔbɔa le fifia me be wòakpe ɖe mía ŋu míaƒe susu nanɔ gbeƒãɖeɖedɔ, si nye dɔ vevitɔ kekeake, la ŋu geɖe wu oa? Ade dzi ƒo na mí vavã! Nyati sia ana míadzro ale si Yehowa le eƒe habɔbɔa zãm be nya siwo le Mateo 24:14 nava eme kabakaba la me. Nu kae nye nu vevitɔ kekeake na eƒe habɔbɔa, eye aleke esia nyanya ate ŋu ado ŋusẽ mía kple míaƒe ƒomewo? Le nyati si kplɔe ɖo me la, míadzro nu siwo ate ŋu akpe ɖe mía ŋu be míado dzi ahazɔ le akasa nu kple Yehowa ƒe habɔbɔa la me.\nYEHOWA ƑE HABƆBƆA ƑE AKPA SI LE DZIƑO LA LE ZƆ ÐEM\n5, 6. (a) Nu ka tae Yehowa ɖe ale si eƒe habɔbɔa ƒe akpa si le dziƒo le la fia le ŋutegawo me? (b) Nu kae Xezekiel kpɔ le ŋutega me?\n5 Nu geɖewo li siwo Yehowa mena woŋlɔ ɖe eƒe Nya la me o. Le kpɔɖeŋu me, megblɔ ale si míaƒe susu wɔa dɔ alo ɖoɖo si nu dziƒonutome gbahoo la le o, togbɔ be nu siawo ŋu nyawo sese ate ŋu awɔ dɔ ɖe ame dzi ŋutɔ hã! Ke boŋ nya siwo Yehowa kpɔ be míehiã ale be míate ŋu ase yeƒe tameɖoɖowo gɔme ahanɔ agbe ɖe wo nu lae wòna woŋlɔ na mí. (2 Tim. 3:16, 17) Eya ta ewɔ nuku ŋutɔ be Yehowa tsɔ nya siwo ana míakpɔ ale si eƒe habɔbɔa ƒe akpa si le dziƒo le la kpe ɖe nya siwo le Biblia me ŋu na mí. Ale si Yesaya, Xezekiel kple Daniel kpakple Yohanes ƒe Nyaɖeɖefia la ɖɔ Yehowa ƒe habɔbɔa ƒe akpa si le dziƒo la ŋu nyawo xexlẽ dzɔa dzi na mí ŋutɔ. (Yes. 6:1-4; Eze. 1:4-14, 22-24; Dan. 7:9-14; Nyaɖ. 4:1-11) Ðeko wòle abe ɖe Yehowa klo dziƒo ƒe xɔnuvɔ aɖe na mí be míakpɔ ale si nuwo le le dziƒo ene. Nu ka tae wòna míenya nu siawo?\n6 Yehowa medi be míaŋlɔ be gbeɖe be xexea me katã ƒe habɔbɔ aɖe me tɔwoe míenye o. Nu geɖe le edzi yim hena Yehowa ƒe tameɖoɖowo me vava, siwo míate ŋu akpɔ kple ŋku o. Le kpɔɖeŋu me, Xezekiel kpɔ dziƒo tasiaɖam gã nyadri aɖe si le tsitre ɖi na Yehowa ƒe habɔbɔa ƒe akpa si le dziƒo. Tasiaɖam la ƒua du sesĩe, eye ate ŋu atrɔ enumake aɖo ta afi sia afi. (Eze. 1:15-21) Ne tasiaɖam sia ƒe afɔtiwo tro zi ɖeka ko la, ate ŋu aɖo didiƒe ʋĩi ke. Xezekiel kpɔ ale si tasiaɖam sia Dola la hã le le ŋutega me. Egblɔ be yekpɔ nane “wòle abe sika, si me kɔ keŋkeŋ la ene, eye nane le dzedzem le eme godoo abe dzo ene . . . Esia nye Yehowa ƒe ŋutikɔkɔe ƒe nɔnɔme.” (Eze. 1:25-28) Ŋutega sia kpɔkpɔ anya wɔ dɔ ɖe Xezekiel dzi vevie ŋutɔ! Ekpɔe be Yehowa kpɔ ŋusẽ ɖe eƒe habɔbɔa dzi bliboe eye wòto eƒe gbɔgbɔ kɔkɔea dzi le mɔ fiamee. Ale si Yehowa ƒe habɔbɔa ƒe akpa si le dziƒo le zɔ ɖem la ƒe ɖeɖefia wɔnuku kae nye esi!\n7. Aleke ŋutega si Daniel kpɔ ate ŋu ana kakaɖedzi mí?\n7 Daniel hã kpɔ nu geɖe siwo ate ŋu ana kakaɖedzi mí. Wove enu wòkpɔ Yehowa, “amegã ɖeɖi” la, wòbɔbɔ nɔ fiazikpui si nye dzoƒaɖe la dzi, eye tasiaɖamfɔtiwo le fiazikpuia ŋu. (Dan. 7:9) Yehowa di be Daniel nakpɔe be yeƒe habɔbɔa le zɔ ɖem, eye wòle yeƒe tameɖoɖo dzi wɔm. Daniel gakpɔ be wotsɔ ŋusẽ na ame aɖe si “le abe amegbetɔ ene,” si nye Yesu, ɖe Yehowa ƒe habɔbɔa ƒe akpa si le anyigba dzi la dzi. Menye ƒe ʋɛ aɖewo koe Kristo ƒe dziɖuɖu debliboa anɔ anyi o. Ke boŋ “eƒe dziɖuɖu li tegbee, eye enu mayi o, eye eƒe fiaɖuƒe magbã o.” (Dan. 7:13, 14) Ŋutega sia ʋãa mí be míaka ɖe Yehowa dzi bliboe eye míakpɔ nu siwo wɔm wòle la adze sii. Etsɔ “ŋusẽ, bubu kple dziɖuɖu” na Via, Yesu, ame si wodo kpɔ bliboe. Yehowa ka ɖe Via dzi ŋutɔŋutɔ. Eya ta míawo hã míate ŋu aka ɖe Yesu si nye mía kplɔla la dzi bliboe.\n8. Dɔ kae ŋutega siwo Yehowa na Xezekiel kple Yesaya kpɔ la wɔ ɖe wo dzi, eye dɔ kae wòle be wòawɔ ɖe míawo hã dzi?\n8 Dɔ kae wòle be nu siwo Yehowa ɖe fia tso eƒe habɔbɔa ƒe akpa si le dziƒo ŋu la nawɔ ɖe mía dzi? Abe Xezekiel ene la, nu siwo wɔm Yehowa le la wɔa dɔ ɖe mía dzi eye wònana bubu deto yɔa mía me. (Eze. 1:28) Ne míedea ŋugble le Yehowa ƒe habɔbɔa ŋu la, esia aʋã mí be míawɔ dɔ geɖe, abe ale si Yesaya wɔe ene. Esi mɔnukpɔkpɔ su esi be wòagblɔ nu siwo wɔm Yehowa le ŋu nya na amewo la, ewɔ eŋu dɔ enumake! (Mixlẽ Yesaya 6:5, 8.) Yesaya ka ɖe edzi be esi Yehowa li kple ye ta la, yeate ŋu aɖu kuxi ɖe sia ɖe dzi. Nenema kee wòle be nu siwo míenya tso Yehowa ƒe habɔbɔa ŋu la naʋã míawo hã be míawɔ geɖe le eƒe subɔsubɔdɔa me. Aleke gbegbe ŋugbledede tso habɔbɔ sia si le zɔ ɖem ɖaa, eye wòléa fɔ ɖe Yehowa ƒe lɔlɔ̃nu wɔwɔ ŋu bliboe la wɔa dɔ ɖe mía dzie nye esi!\nYEHOWA ƑE HABƆBƆA ƑE AKPA SI LE ANYIGBA DZI\n9, 10. Nu ka tae wòhiã be Yehowa ƒe habɔbɔa ƒe akpa si wokpɔna la nanɔ anyi?\n9 Yehowa to Via dzi ɖo eƒe habɔbɔa ƒe akpa si le anyigba dzi la anyi, si wɔa dɔ aduadu kple eƒe habɔbɔa ƒe akpa si le dziƒo. Nu ka tae wòhiã be habɔbɔa ƒe akpa si wokpɔna la nanɔ anyi be woate ŋu awɔ dɔ si ŋu nya wogblɔ le Mateo 24:14? Na míakpɔ susu etɔ̃ aɖewo siwo tae la ɖa.\n10 Gbã la, Yesu gblɔ be yeƒe nusrɔ̃lawo awɔ gbeƒãɖeɖedɔ sia “va se ɖe anyigba ƒe seƒe ke.” (Dɔw. 1:8) Evelia, ele be woawɔ ɖoɖo ɖe gbɔgbɔmenuɖuɖu nana kple dzidede ƒo na ame siwo le dɔ sia wɔm la ŋu. (Yoh. 21:15-17) Etɔ̃lia, ele be woawɔ ɖoɖo na ame siwo le gbeƒã ɖem nya nyuia be woaƒo ƒu ade ta agu na Yehowa, eye woafia ale si woawɔ dɔ siae la wo. (Heb. 10:24, 25) Womate ŋu awɔ nu siawo katã ne nuwo mele ɖoɖo aɖeke nu o. Hafi Kristo yomedzelawo nakpɔ dzidzedze le dɔ sia wɔwɔ me la, ele be woawɔ ɖoɖo ɖe dɔa ŋu nyuie.\n11. Aleke míate ŋu akpe asi ɖe Yehowa ƒe habɔbɔa ŋui?\n11 Aleke míate ŋu akpe asi ɖe Yehowa ƒe habɔbɔa ŋui? Mɔ vevi ɖekae nye be míaka ɖe ame siwo Yehowa kple Yesu ɖo be woaxɔ ŋgɔ na mí le gbeƒãɖeɖedɔa wɔwɔ me la dzi ɣesiaɣi. Nu geɖe le egbexexea me siwo ŋu ame siwo le ŋgɔ xɔm na mí la ate ŋu atrɔ woƒe susu ɖo hafi. Gake womeɖe mɔ nu siawo he woƒe susu o. Mina míakpɔ nu siwo Yehowa ƒe habɔbɔa ƒe akpa si le anyigba dzi la buna nu vevitɔwo ɣeawokatãɣi la ɖa.\nNA WÒ SUSU NANƆ “NU SIWO LE VEVIE WU” LA ŊU\n12, 13. Aleke Kristotɔ hamemetsitsiwo wɔa woƒe dɔ lae, eye nu ka tae esia dea dzi ƒo na wò?\n12 Woɖo Kristotɔ hamemetsitsi kpɔnuteƒewo le xexea me godoo be woawɔ ɖoɖo ɖe Fiaɖuƒegbeƒãɖeɖedɔa ŋu le dukɔ siwo me wosubɔna le la me ahaxɔ ŋgɔ le dɔa wɔwɔ me. Hafi nɔviŋutsu siawo nawɔ nyametsotso aɖe la, wonana Mawu ƒe Nya la fiaa mɔ wo ‘henana wònyea akaɖi na woƒe afɔ kple kekeli na woƒe toƒe,’ eye wodoa gbe ɖa vevie biaa Yehowa ƒe mɔfiame.—Ps. 119:105; Mat. 7:7, 8.\n13 Abe hamemetsitsi siwo nɔ anyi le ƒe alafa gbãtɔ me ene la, Kristotɔ hamemetsitsi siwo le ŋgɔ xɔm le gbeƒãɖeɖedɔa me egbea hã léa fɔ ɖe “nya la ƒe subɔsubɔdɔ la ŋu.” (Dɔw. 6:4) Wokpɔa dzidzɔ vevie ɖe ale si nya nyui gbɔgblɔdɔa le ta kekem le woƒe nutoawo me kple xexea me godoo la ta. (Dɔw. 21:19, 20) Womedea se gbogbowo na Mawu ƒe amewo o. Ke boŋ wonana Ŋɔŋlɔawo kple Mawu ƒe gbɔgbɔ kɔkɔea fiaa mɔ wo le ɖoɖo siwo hiã na gbeƒãɖeɖedɔa ƒe dzidzedzekpɔkpɔ la wɔwɔ me. (Mixlẽ Dɔwɔwɔwo 15:28.) Esia nana nɔviŋutsu siwo le ŋgɔ xɔm la ɖoa kpɔɖeŋu nyui na hamea me tɔwo katã.—Ef. 4:11, 12.\n14, 15. (a) Ðoɖo kawoe wowɔ na mí be míate ŋu awɔ gbeƒãɖeɖedɔa le xexea me godoo? (b) Aleke nèsena le ɖokuiwò me le akpa si wɔm nèle le Fiaɖuƒegbeƒãɖeɖedɔa me ŋu?\n14 Dɔ vevi bubu siwo yia edzi ɖaa, siwo teƒe mía dometɔ geɖe mekpɔna o, ye nye asitɔtrɔ le gbɔgbɔmenuɖuɖu siwo míexɔna le míaƒe agbalẽwo, kpekpewo kple takpekpewo me ŋu. Le kpɔɖeŋu me, lɔlɔ̃nu faa dɔwɔla akpe geɖe wɔa dɔ kutrikukutɔe ɖea agbalẽwo gɔme ɖe gbegbɔgblɔ siwo ade 600 me ale be ame geɖe nate ŋu asrɔ̃ nu tso “Mawu ƒe nu dzɔtsuwo ŋu” le woawo ŋutɔwo degbe me. (Dɔw. 2:7-11) Nɔvi ɖekakpui kple ɖetugbui geɖe wɔa dɔ le míaƒe agbalẽtamɔ̃ deŋgɔwo ŋu be woata agbalẽawo na mí. Emegbe woɖoa agbalẽawo ɖe hamewo, esiwo le anyigba la ƒe nuto saɖeagawo me ke gɔ̃ hã.\n15 Wowɔ ɖoɖo bubu geɖe na hameawo siwo kpena ɖe mía ŋu be míaƒe susu nanɔ gbeƒãɖeɖe nya nyuia ŋu. Le kpɔɖeŋu me, nɔvi akpe geɖe tsɔ wo ɖokuiwo na faa le Fiaɖuƒe Akpatawo kple Takpexɔwo tutu me. Wonaa kpekpeɖeŋu nɔvi siwo dzi dzɔdzɔmefɔkuwo dzɔ ɖo, eye wokpea asi ɖe atikewɔnya kpatawo gbɔ kpɔkpɔ ŋu. Ame bubuwo wɔa ɖoɖo ɖe míaƒe takpekpewo ŋu, eye bubuwo hã fiaa nu le teokrasi sukuwo me. Nu kae nye dɔ siawo katã ƒe taɖodzinu? Be wòana nya nyui gbeƒãɖeɖedɔa nanɔ bɔbɔe, wòana ame siwo le dɔ sia wɔm nasẽ ŋu le gbɔgbɔ me, eye wòado tadedeagu vavãtɔ ɖe ŋgɔ. Ðe Yehowa ƒe habɔbɔa ƒe akpa si le anyigba dzi la na woƒe susu le nu siwo le vevie wu la ŋua? Ɛ̃!\nSRƆ̃ KPƆÐEŊU SI YEHOWA ƑE HABƆBƆA ÐO NA MÍ\n16. Nu ka ŋue míate ŋu awɔ numekuku le le míaƒe ƒometadedeagu alo ɖokuisinusɔsrɔ̃ me?\n16 Ðe míegbɔa dzi ɖi dea ŋugble le nu siwo wɔm Yehowa ƒe habɔbɔa le ŋu ɣeaɖewoɣia? Nɔvi aɖewo wɔa numekuku le nu siawo ŋu hedea ŋugble le wo ŋu le woƒe ƒometadedeagu alo ɖokuisinusɔsrɔ̃ wɔɣi. Ŋutega siwo wona Yesaya, Xezekiel, Daniel kple Yohanes kpɔ la nye nyati siwo ŋu míate ŋu asrɔ̃ nu tsoe wòavivi mía nu. Proclaimers (Prédicateurs) gbalẽa kple míaƒe agbalẽ bubuwo alo DVD siwo le mía degbe me la li siwo me míate ŋu asrɔ̃ nu dodzidzɔname geɖe le tso Mawu ƒe habɔbɔa ŋu.\n17, 18. (a) Aleke nusɔsrɔ̃ sia ɖe vi na wòe? (b) Nya kawoe wòle be míabia mía ɖokuiwo?\n17 Enyo ŋutɔ be míanɔ ŋugble dem le nu siwo wɔm Yehowa le to eƒe habɔbɔa dzi ŋu. Mina míawɔ ɖeka kple habɔbɔ sia si ɖeke mesɔ kplii o la ahaɖoe kplikpaa be míakpɔ nu siwo le vevie wu la adze sii. Esia ado ŋusẽ míawo hã be míaɖoe kplikpaa awɔ nu abe Paulo ene, ame si gblɔ be: “Esi subɔsubɔdɔ sia le mía si le nublanuikpɔkpɔ si woɖe fia mí ta la, míenaa ta o.” (2 Kor. 4:1) Egade dzi ƒo na eƒe hadɔwɔlawo be: “Migana míadzudzɔ nu si nyo la wɔwɔ o, elabena ne ɖeɖi mete mía ŋu o la, míaŋe nu le ɣeyiɣi ɖoɖi la dzi.”—Gal. 6:9.\n18 Ðe nanewo li wòle be mí ame ɖekaɖekawo alo ƒomewo míaɖɔ ɖo ale be míana nu siwo le vevie wu la naxɔ nɔƒe gbãtɔ le míaƒe gbe sia gbe nuwɔnawo mea? Ðe míate anɔ agbe tsɛ alo aɖe susuhenuwo dzi kpɔtɔ ale be míate ŋu atsɔ susu aɖo dɔ vevitɔ kekeake si nye gbeƒãɖeɖedɔa ŋu bliboea? Míadzro nu atɔ̃ aɖewo siwo akpe ɖe mía ŋu míayi edzi azɔ le akasa nu kple Yehowa ƒe habɔbɔa me le nyati si kplɔe ɖo me.